Jurujual dipenjara 2 tahun, denda RM50,000 sebabkan lima ekor kucing mati kebulur

KUALA LUMPUR: Seorang jurujual dihukum penjara dua tahun dan denda RM50,000 oleh Mahkamah Sesyen hari ini atas tuduhan mengabaikan lima ekor kucing peliharaannya sehingga mati kebuluran dalam sangkar selepas pulang ke kampungnya di Sarawak, tahun lalu.

Hakim Siti Aminah Ghazali menjatuhkan hukuman itu terhadap Lim Chia Lin, 31, selepas dia mengaku bersalah atas pertuduhan tersebut dan turut memerintahkan tertuduh menjalani hukuman penjara  setahun jika gagal membayar denda.

Lelaki itu didakwa sebagai penjaga lima ekor kucing di dalam kurungan didapati melakukan perbuatan itu  sehingga menyebabkan kematian haiwan tersebut yang bangkainya ditemukan di sebuah unit kondominium yang disewanya di Bandar Sri Permaisuri, Cheras, di sini, antara 14 Jun dan 3 Julai tahun lalu.

Dia didakwa mengikut Seksyen 29(1)(e) Akta Kebajikan Haiwan 2015 dan boleh dihukum di bawah Seksyen 29(1) akta sama yang memperuntukkan hukuman denda minimum RM25,000 dan maksimum RM100,000 atau penjara sehingga tiga tahun atau kedua-duanya jika sabit kesalahan.

Tertuduh, yang tidak diwakili peguam, merayu hukuman ringan dengan alasan dia masih bujang dan berpendapatan RM1,500 sebulan.

Timbalan Pendakwa Raya, Wan Ahmad Hakimi Wan Ahmad Jaafar, memohon hukuman berbentuk pemenjaraan kerana perbuatan tertuduh tidak menyediakan makanan dan minuman menyebabkan kucing-kucing itu mati kebuluran.

“Tertuduh pulang ke Sarawak pada Jun tahun lepas dan selama sebulan, kucing-kucing itu tidak diberikan makanan dan minuman sehingga menyebabkan mati kebuluran. Dia sepatutnya menyediakan makanan yang mencukupi sebelum pergi ke Sarawak.

“Tertuduh juga tidak mengambil langkah proaktif untuk menanam bangkai-bangkai kucing itu malah membiarkan bangkai itu di rumah berkenaan sehingga menyebabkan masalah bau yang busuk. Kes ini telah mendapat perhatian masyarakat terutamanya pencinta kucing,” katanya.

Mengikut fakta kes, pada 11 Mac lepas, pengadu iaitu pemilik rumah yang didiami tertuduh telah menerima aduan daripada penduduk bahawa rumahnya yang disewakan kepada tertuduh berbau busuk seperti bau bangkai haiwan.

Susulan aduan itu, pemilik rumah berkenaan telah pergi ke rumahnya dan mendapati ada beberapa bangkai kucing dalam sangkar yang diletakkan di luar pintu rumah berkenaan.

Pengadu menasihati tertuduh untuk membuang sangkar itu supaya tidak ada lagi aduan daripada penghuni kondominium itu.

Dua hari kemudian, pengadu pergi ke rumah berkenaan untuk meminta wang sewa yang tertunggak selama sebulan, namun pintu rumah tidak berkunci dan  tertuduh  sedang tidur di dalam biliknya.

Pengadu bersama pengawal keselamatan kemudian memeriksa rumah sebelum mendapati ada bangkai dipercayai kucing dan bau busuk di bahagian dapur berpunca daripada daging kisar dalam baldi. – BERNAMA


Waktu operasi HASiL 8 pagi hingga 4.30 petang sepanjang Ramadan

PUTRAJAYA: Kaunter perkhidmatan Lembaga Hasil Dalam Negeri (HASiL) akan beroperasi dari 8 pagi hingga 4.30 petang, pada Isnin hingga Jumaat sepanjang bulan Ramadan tahun ini kecuali di Kedah, Kelantan, Terengganu dan Johor.

Menerusi kenyataan hari ini, HASiL memaklumkan bagi keempat-empat negeri itu, perkhidmatan bermula dan tamat pada waktu sama dari Ahad hingga Rabu, manakala pada Khamis, operasi ditetapkan pada 8 pagi hingga 3 petang.

“Perubahan waktu operasi itu melibatkan kaunter khidmat rundingan negeri (percukaian), pejabat satelit, duti setem dan bantuan khas kerajaan (sumbangan tunai rahmah),” menurut kenyataan itu.

HASiL turut memberitahu waktu operasi bagi e-Janji Temu HASiL untuk perkhidmatan di kaunter khidmat rundingan negeri (percukaian) dan pejabat satelit di semua negeri bermula 8 pagi hingga 12 tengah hari.

Penerimaan bayaran di kaunter duti setem ditetapkan setakat 12 tengah hari sahaja.

Perkhidmatan HASiL Care Line (HCL) akan bermula dari 9 pagi hingga 4.30 petang dan perkhidmatan Telefonis bermula dari 8 pagi hingga 4.30 petang kecuali hari Khamis di Kedah, Kelantan, Terengganu dan Johor yang akan bermula pada 8 pagi hingga 3 petang.

HASiL menjelaskan Pusat Pengurusan Terimaan HASiL (PPTH) di Kuala Lumpur; Kota Kinabalu, Sabah dan Kuching, Sarawak beroperasi dari 8 pagi hingga 3 petang untuk perkhidmatan tunai manakala perkhidmatan selain tunai adalah dari 8 pagi hingga 3.30 petang.

Sementara itu, waktu operasi di Pusat Transformasi Bandar (UTC) di seluruh negara bermula hari ini hingga 20 April bermula pada 8 pagi hingga 4.30 petang, dari Isnin hingga Ahad.

Operasi di UTC pada Jumaat pula adalah dari 8 pagi hingga 12.15 tengah hari bagi Semenanjung, Sarawak (8 pagi hingga 11.45 pagi) serta Sabah dan Wilayah Persekutuan Labuan (8 pagi hingga 11.30 pagi). – BERNAMA


Perkhidmatan LRT Kelana Jaya kembali pulih

KUALA LUMPUR: Perkhidmatan Transit Aliran Ringan (LRT) Laluan Kelana Jaya yang mengalami gangguan teknikal petang Selasa telah kembali pulih.

Rapid Rail Sdn Bhd selaku pengendali perkhidmatan dalam satu kenyataan malam tadi berkata, kerja-kerja membaik pulih komponen yang rosak akibat disambar petir telah selesai dijalankan.

Menurut kenyataan itu setakat  pukul10 malam tadi, semua operasi tren yang melalui stesen LRT Kerinchi kini beroperasi secara automatik dan normal di kedua-dua hala.

“Pasukan jurutera akan terus memantau kestabilan sistem di kawasan terlibat. Rapid Rail sekali lagi ingin memohon maaf kepada pengguna di atas kesulitan yang dihadapi,” menurut kenyataan itu.

Gangguan perkhidmatan LRT Laluan Kelana Jaya berpunca daripada Sistem Keselamatan Hentian Kecemasan Pencerobohan Penumpang (PIES) yang aktif secara tiba-tiba selepas disambar petir di Stesen LRT Kerinchi petang tadi.

Akibat daripada gangguan itu, semua tren yang melalui kawasan berkenaan terpaksa dipandu secara manual, mengakibatkan kelewatan jadual perjalanan dan kesesakan platform berlaku di beberapa stesen. – BERNAMA


SPRM siasat jejak wang derma dikutip NGO untuk Palestin

KUALA LUMPUR: Siasatan Suruhanjaya Pencegahan Rasuah Malaysia (SPRM) terhadap sebuah pertubuhan bukan kerajaan (NGO) yang mengutip derma untuk rakyat Palestin, tertumpu kepada transaksi keluar masuk wang dan perbelanjaan.

Ketua Pesuruhjaya SPRM, Tan Sri Azam Baki berkata, siasatan dijalankan susulan dakwaan pelbagai pihak yang mempersoalkan bagaimana wang derma itu dibelanjakan oleh NGO berkenaan.

Beliau juga menjelaskan, siasatan masih di peringkat awal sebelum SPRM memanggil individu yang terbabit bagi rakaman keterangan.

“Siasatan bermula minggu lalu dan kes ini masih terlalu awal. Siasatan dibuat berdasarkan tohmahan dan pertikaian sama ada wang perbelanjaan NGO itu untuk mereka yang menjadi mangsa di Palestin dan adakah mereka (NGO) mengikut peraturan negara ini?

“Walaupun tiada laporan diterima, kes ini berkepentingan awam kerana membabitkan wang kita semua. Kita sedang mendapatkan dokumen daripada NGO terbabit dan pihak bank yang dipercayai boleh membantu siasatan,” katanya.

Beliau yang ditemui pemberita selepas merasmikan Sidang Kemuncak Antirasuah Antikorupsi Antarabangsa 2023, di sini hari ini, berkata pihaknya mendapat kerjasama daripada NGO itu, termasuk pengarahnya, namun belum merakam keterangan mana-mana individu.

“Kita sedang mendapatkan dokumen daripada pengarah. Siasatan bertumpu kepada dokumen-dokumen yang banyak perlu dikaji melalui forensik, bagaimana wang itu dibelanjakan. Kita perlu lihat dari mula pungutan wang dan bagaimana dibelanjakan.

“Saya jangkakan SPRM perlu buat forensik perakaunan terhadap penyata kewangan dan akaun NGO itu kerana kita perlu melihat perjalanan keluar masuk wang yang didermakan dan ke mana ia dibelanjakan, sama ada benar-benar disalurkan untuk kebajikan rakyat Palestin,” katanya.

Jumaat lalu, portal berita melaporkan SPRM memulakan siasatan ke atas NGO berkenaan berhubung aktiviti pengumpulan derma untuk rakyat Palestin.

Ia susulan tindakan Jabatan Hal Ehwal Agama Islam Perlis (JAIPs) menarik balik kebenaran untuk NGO itu membuat kutipan bagi tujuan berkenaan, susulan aduan beberapa pihak yang meminta pertubuhan itu disiasat berkaitan wang dipungut dan dikumpulkan selama ini.

SPRM mempunyai kuasa untuk memulakan siasatan berdasarkan maklumat yang diterbitkan oleh media. – Berita Harian

Author

Media Variasi

View all posts

View all posts


Bencana babi di Pulau Pinang

PULAU Pinang mengisytiharkan penyakit demam babi Afrika atau African Swine Fever (ASF) di negeri itu sebagai bencana selepas lima lagi ladang ternak babi dijangkiti penyakit itu.

Ketua Menteri, Chow Kon Yeow berkata, ia menjadikan keseluruhan tujuh ladang ternak babi telah dijangkiti ASF dan membabitkan 25,000 ekor haiwan di semua ladang berkenaan akan dimusnahkan secara berperingkat.

“Kerajaan negeri telah mengisytiharkan kejadian penyakit ASF di Pulau Pinang sebagai bencana setelah Jabatan Perkhidmatan Veterinar (JPV) Pulau Pinang mengesahkan setakat ini, tujuh ladang babi komersial telah dijangkiti iaitu masing-masing lima di Seberang Perai Selatan (SPS) di sini dan dua di Seberang Perai Tengah (SPT), dekat sini.

“Pengesahan penyakit dibuat melalui ujian Polimerase Chain Reaction (PCR) yang dijalankan oleh Makmal Veterinar Zon Utara Bukit Tengah bermula 4 hingga 12 Januari lepas ke atas sampel babi dari ladang-ladang ternak babi di negeri ini sebelum mendapati tujuh daripadanya dijangkiti ASF,” katanya pada sidang akhbar di sini pada Jumaat.

Beliau ditemui selepas mengadakan pertemuan dengan JPV Pulau Pinang dan wakil penternak babi di Perkampungan Valdor, di sini bagi mengetahui perkembangan terkini jangkitan ASF di ladang-ladang kawasan itu, yang turut dihadiri Ketua Pengarah JPV, Dr Akma Ngah Hamid.

Kon Yeow berkata, bagi mengawal dan mencegah perebakan penyakit ASF, JPV Pulau Pinang telah menjalankan stamping out policy menerusi pemusnahan babi di ladang yang disahkan positif penyakit ASF secara berperingkat dengan bangkainya ditanam di situ atau kawasan khas disediakan kerajaan negeri.

“Pemusnahan dijalankan menggunakan kaedah gas CO2 (berkepekatan tinggi) mengikut garis panduan Kod Amalan Kebajikan Haiwan iaitu Pengurusan Pelupusan Haiwan sebelum bangkai-bangkai babi ditanam secara sempurna,” katanya.

Beliau berkata, sehingga hari ini, sebanyak 929 ekor babi iaitu dari ladang pertama yang dikenal pasti dijangkiti ASF telah dimusnahkan dan pemusnahan akan diteruskan pada hari ini membabitkan ladang kedua iaitu 2,500 ekor babi berikutan terdapat banyak kematian babi di ladang terbabit dan dijangka memakan masa lebih kurang satu minggu untuk diselesaikan.

Menurutnya, aktiviti pemusnahan itu tidak dapat dimulakan dengan lebih awal akibat kekangan kawasan di ladang ternakan untuk dijadikan tapak pelupusan babi dan kesemua 25,000 ekor haiwan itu di tujuh ladang berkenaan akan dimusnahkan secara berperingkat serta dijangka memakan masa berminggu-minggu.

“Menurut pihak JPV Pulau Pinang, apabila seekor babi dijangkiti ASF, kesemua haiwan yang ada di ladang itu perlu dimusnahkan dan ekoran itu, kerajaan negeri akan menyediakan kawasan tanah berhampiran jalan raya atau lebuh raya di negeri ini untuk menanam bangkai babi yang dimusnahkan kerana kekangan tanah di ladang ternak babi dan saya minta orang ramai tidak panik dengan situasi itu lagipun ASF tidak menjangkiti manusia,” katanya.

Author

Tun Puteh Wanti

View all posts

View all posts


Tugas getir buat PH uruskan ‘gelombang hijau’ PN – Charles Santiago

CYBERJAYA: Pakatan Harapan (PH) mesti bekerja keras untuk mengubah sentimen sebahagian rakyat negara ini berikutan kemenangan besar Perikatan Nasional (PN) dalam pilihan raya kerusi Parlimen Padang Serai semalam.

Justeru, menurut bekas Ahli Parlimen Klang, Charles Santiago, seluruh anggota Kabinet perlu sehaluan dengan Perdana Menteri, Datuk Seri Anwar Ibrahim bagi memastikan agenda kesejahteraan rakyat menjadi keutamaan.

“Kemenangan besar PN di Padang Serai tidak mengejutkan kerana kita telah melihat corak yang sama di kawasan (negeri) lingkaran Melayu di utara.

“Ia menandakan gelombang hijau yang persuasif, membimbangkan, dan menunjukkan PH ada banyak lagi kerja yang perlu dilakukan bagi mengalihkan sentimen akar umbi,” katanya.

Kenyataan pemimpin DAP dibuat melalui ciapan di Twitter hari ini dan beliau merujuk kepada pengaruh PAS dalam kemenangan besar PN.

Dalam pilihan raya itu, calon PN, Datuk Azman Nasrudin, merampas kerusi yang sebelum ini dikuasai PH dengan 51,637 undi, menewaskan lima calon lain dengan majoriti 16,260.

Susulan kemenangan berkenaan, Azman – yang juga ADUN Lunas dan memenangi kerusi berkenaan dengan tiket PKR sebelum ini – berikrar untuk menjadi suara yang berkesan bagi pengundi di kawasan terbabit.

Mengulas lanjut, Charles berkata, salah satu cara untuk mengurangkan kebangkitan “Islam politik” dibawa PN ialah dengan menguruskan sebaik mungkin krisis kos sara hidup yang sedang dihadapi negara.

“Anwar telah pun memulakan inisiatif ini tetapi semua menteri Kabinet juga perlu menjadikan agenda rakyat sebagai keutamaan,” katanya, lapor Malaysiakini.

Author

Media Variasi

View all posts

View all posts


Selangor catat kes denggi tertinggi pada Minggu Epidemiologi ke-39

PUTRAJAYA: Selangor mencatatkan bilangan kes denggi tertinggi dengan 748 kes pada minggu epidemiologi (ME) ke-39 iaitu dari 25 September hingga 1 Oktober, kata Ketua Pengarah Kesihatan, Tan Sri Dr Noor Hisham Abdullah.

Ia diikuti Sabah dengan 173 kes, Kuala Lumpur dan Putrajaya (163), Johor (131), Negeri Sembilan (46), Pulau Pinang (42), Kedah (40), Kelantan (33), Pahang (31), Perak (24), Sarawak (13), Melaka (11), Terengganu (tiga) serta masing-masing satu kes di Perlis dan Labuan.

“Pada ME-39, jumlah kes demam denggi yang dilaporkan adalah 1,460 kes berbanding 1,533 pada minggu sebelumnya (ME-38), iaitu penurunan sebanyak 73 kes dan dua kematian dilaporkan pada ME-39 di Sabah,” katanya dalam satu kenyataan hari ini.

Beliau berkata jumlah lokaliti titik panas denggi terus meningkat dari 48 lokaliti pada ME-38 kepada 55 lokaliti pada ME-39, dengan 33 daripadanya di Selangor, Sabah (16) serta Kuala Lumpur dan Putrajaya (enam).

Sementara itu, Dr Noor Hisham berkata survelan chikungunya merekodkan tiga kes pada ME-39 dengan kesemua kes dilaporkan di Selangor, sekali gus menjadikan kumulatif kes chikungunya sehingga kini sebanyak 649 kes.

Bagi survelan zika, sebanyak 1,488 sampel darah dan 15 sampel urin telah dijalankan saringan dan kesemuanya adalah negatif.

Dr Noor Hisham turut menasihati semua pihak supaya memastikan kawasan mereka bebas daripada tempat pembiakan nyamuk, terutamanya pada fasa peralihan Monsun Timur Laut (MTL) dari 3 Okt hingga awal November yang menyebabkan hujan lebat dan angin kencang.

“Lupuskan barang lusuh atau yang tidak digunakan di tempat pembuangan yang ditentukan. Bagi kawasan di dalam rumah, periksa alas mesin penapis air, lapik pinggan, lapik pasu dan pastikan tiada air bertakung,” katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PDRM atasi Kelantan United 2-0, lonjak ke tangga keenam

PETALING JAYA: Pasukan PDRM FC berjaya melonjak tiga tangga ke kedudukan keenam Liga Super 2023, selepas menewaskan pasukan di kedudukan tercorot, Kelantan United 2-0 di Stadium Majlis Bandaraya Petaling Jaya (MBPJ), hari ini.

Memulakan aksi dalam hujan lebat, skuad Sang Saka Biru (The Cops) tidak menunggu lama untuk membuka jaringan menerusi Dzulfahmi Abdul Hadi seawal minit ke-10.

Pasukan tuan rumah kemudian menggandakan jaringan apabila Uche Agba menyempurnakan penalti pada minit ke-38.

Terdahulu, pengadil perlawanan Suhaizi Shukri menghadiahkan sepakan penalti kepada PDRM, selepas penjaga gawang Kelantan United, Ahmad Asyraaf Omar mengasari Uche di dalam kotak penalti.

Menerusi kemenangan kedua itu selepas lima aksi setakat ini, PDRM berada di tangga keenam carta dengan tujuh mata, manakala Kelantan United yang gagal mencatatkan sebarang kemenangan, kekal di kedudukan tercorot dengan satu mata.

Perlawanan tersebut merupakan aksi terakhir sebelum saingan Liga Super berehat hampir dua minggu sempena jendela FIFA bagi aksi pasukan kebangsaan.

Dalam tempoh berkenaan, skuad Harimau Malaya akan beraksi dalam perlawanan persahabatan menentang Turkmenistan pada 23 Mac dan Hong Kong pada 28 Mac, kedua-duanya di Stadium Sultan Ibrahim, Johor. – BERNAMA


Wanita maut dipercayai dibunuh teman lelaki di Ipoh

IPOH: Seorang wanita maut dipercayai dibunuh teman lelakinya yang berada di bawah pengaruh dadah di sebuah rumah kedai di Taman Song Choon di sini, awal pagi tadi.

Ketua Polis Daerah Ipoh, ACP Yahaya Hassan berkata, pihaknya menerima maklumat daripada seorang wanita pada 4.34 pagi tadi mengenai satu kejadian pergaduhan membabitkan pasangan kekasih itu di tingkat atas rumah kedai berkenaan.

“Siasatan awal di tempat kejadian mendapati mangsa berumur 24 tahun itu berada dalam keadaan tidak sedarkan diri terbaring di atas sebuah katil dan disahkan meninggal dunia oleh petugas kesihatan Hospital Raja Permaisuri Bainun Ipoh.

“Polis menahan teman lelaki mangsa berusia 23 tahun yang mengaku telah memukul mangsa dan turut menahan tiga lagi individu berusia lingkungan 29 hingga 65 tahun termasuk ibu suspek yang berada di tempat kejadian,” katanya dalam kenyataan hari ini.

Yahaya berkata, mangsa dan suspek yang tinggal bersama di rumah kedai tersebut mempunyai seorang anak lelaki berusia lapan bulan dan punca pergaduhan masih dalam siasatan.

Menurut Yahaya pihaknya merampas sebatang kayu penyapu dipercayai digunakan suspek untuk memukul mangsa selain turut merampas empat telefon bimbit milik kesemua suspek.

Katanya, ujian saringan air kencing yang dijalankan terhadap kesemua suspek mendapati hanya teman lelaki mangsa positif dadah jenis methamphetamine dan kesemua suspek direman selama seminggu sehingga 1 Julai bagi membantu siasatan mengikut Seksyen 302 Kanun Keseksaan.

Beliau berkata, dengan tertangkapnya kesemua suspek, kes itu berjaya diselesaikan dan pihaknya akan melengkapkan siasatan kes dan merujuk kertas siasatan kepada Timbalan Pendakwa Raya untuk cadangan pertuduhan. – BERNAMA


PRU15: Penyokong parti bersemangat waja! Sanggup datang awal sokong calon bertanding

CYBERJAYA: Proses penamaan calon yang berlangsung hari ini nyata kelihatan begitu meriah dengan kehadiran ratusan penyokong daripada pelbagai parti.

Rata-rata penyokong kelihatan tiba di kawasan penamaan calon sejak jam 7 pagi dengan membawa poster dan sepanduk bagi memberi sokongan kepada calon yang bertanding bagi Pilihan Raya Umum ke-15 (PRU15) kali ini.

Di Gombak, para penyokong daripada pelbagai parti bersemangat wajar memeriahkan suasana pagi ini dengan perarakan bersama calon ke pusat penamaan calon di Sekolah Menengah Kebangsaan Sungai Pusu.

Malahan, para penyokong yang hadir turut dilihat mematuhi peraturan yang ditetapkan oleh Suruhanjaya Pilihan Raya (SPR) iaitu orang awam serta penyokong yang mengiringi calon, dilarang menunggu atau berada dalam jarak 50 meter dari sempadan pusat penamaan yang ditetapkan.

Untuk rekod, Parlimen Gombak merupakan antara kerusi panas kerana bakal menyaksikan pertembungan antara Menteri Besar Selangor, Datuk Seri Amirudin Shari yang bertanding atas tiket Pakatan Harapan (PH-PKR) dengan Datuk Seri Mohammed Azmin Ali (Bersatu-PN).

Turut bertanding di Parlimen itu ialah Datuk Megat Zulkarnain Omardin (BN-UMNO), Aziz Jamaludin Mhd Tahir (GTA -Putra) dan Zulkifli Ahmad (Bebas).

Authors

Diyana Rahip

View all posts

Sharifudin Abdul Rahim

View all posts

View all posts

View all posts


Remaja perempuan hilang tiga hari lepas ditemukan selamat, tiga ditahan

SEPANG: Seorang remaja perempuan yang dilaporkan hilang di Taman Salak Maju di sini Ahad lepas, ditemukan selamat di sebuah kondominium di Seksyen 13 Shah Alam, semalam.

Salsabila Putri Mad Nasir, 13, ditemukan di lokasi berkenaan bersama seorang lelaki dan wanita berusia 19 dan 18 tahun oleh anggota polis pada kira-kira pukul 9 malam.

Ketua Polis Daerah Sepang, ACP Wan Kamarul Azran Wan Yusof berkata, polis kemudiannya menahan seorang lagi lelaki berumur 21 tahun di sekitar tempat sama kira-kira setengah jam kemudian, di samping merampas tiga unit telefon bimbit, dua helai baju serta seluar, dua topi keledar serta sebuah motosikal Yamaha 15 yang dipercayai digunakan semasa kejadian.

“Ketiga-tiga individu yang ditahan bagi membantu siasatan didapati tidak mempunyai sebarang rekod jenayah. Siasatan awal mendapati dua lelaki yang ditahan mengaku terlibat dalam kes itu,” katanya dalam kenyataan hari ini.

“Mereka mengaku menaiki motosikal untuk berjumpa remaja itu. Kemudian remaja itu bersama salah seorang lelaki berkenaan menaiki Grab, manakala seorang lagi lelaki menunggang motosikal pulang ke Shah Alam,” katanya menambah kes disiasat mengikut Seksyen 361 Kanun Keseksaan.

Dalam kejadian Ahad lepas, Salsabila Putri disedari hilang oleh abangnya pada pukul 2.30 pagi dan ramaja itu dikesan berjumpa dengan seorang lelaki, yang telah membawanya keluar daripada kawasan Taman Salak Maju di sini. – BERNAMA


Tiga beradik wanita ditemukan lemas ketika mandi di pantai Port Dickson

SEREMBAN: Kegembiraan empat beradik berkelah bersama saudara mereka sempena cuti Aidilfitri bertukar tragedi apabila tiga beradik wanita lemas ketika mandi manda di Pantai Cahaya, Port Dickson, dekat sini, petang Ahad.

Komander Operasi Balai Bomba dan Penyelamat Teluk Kemang, Penolong Penguasa Bomba, Azizee Alias berkata, ketiga-tiga mangsa bersama adik lelakinya dari Banting, Selangor dan seorang saudara lelakinya dari Perak datang berkelah ke pantai tersebut.

Katanya, pihaknya menerima panggilan kecemasan pada jam 5.57 petang sebelum anggota dari Balai Bomba dan Penyelamat Port Dickson dan Teluk Kemang dikejarkan ke lokasi berkenaan.

Menurutnya, mangsa wanita dikenali sebagai R. Kalavani, 30, Dawige, 29 dan Sathiyadevi, 19, manakala adik lelaki mangsa, Veeran, 26, dan saudara lelakinya,  J. Sathiswaran, 29, diselamatkan oleh orang awam dan dihantar ke Hospital Port Dickson untuk rawatan.

“Mayat ketiga-tiga mereka itu ditemukan kira-kira 50 meter dari pantai. Ketika kejadian, air tengah pasang dan agak bergelora. Saya juga dimaklumkan kawasan berkenaan adalah kawasan larangan mandi, katanya ketika dihubungi Bernama, hari ini.

Beliau berkata mayat ketiga-tiga mangsa kemudian diserahkan kepada polis untuk tindakan selanjutnya.- BERNAMA


Zionis serang jemaah sedang solat di masjid Gaza

SEKURANG-KURANGNYA 50 orang terbunuh manakala puluhan lagi cedera, selepas serangan udara rejim pengganas Israel ke atas sebuah masjid di Sabra, dekat Genting Gaza yang dikepung.

Serangan itu dilakukan ketika masjid dipenuhi dengan jemaah yang sedang mengerjakan solat, tulis satu laporan pada petang Rabu.

Bukan itu sahaja, Press TV melaporkan bahawa rejim Zionis turut menyasarkan menara telekomunikasi di Khan Yunis di selatan Gaza, yang membunuh sekurang-kurangnya seorang kanak-kanak.

Sebelum ini, Israel telah memaksa rakyat Palestin melakukan perpindahan secara paksa dari utara ke selatan Gaza dengan alasan kononnya bagi menjamin keselamatan mereka.

Namun, rakyat Palestin mendakwa bahawa, Israel sewenang-wenangnya melancarkan serangan bom tidak kira di mana jua kawasan serta tiada lokasi selamat untuk mereka berlindung.

Setakat ini, sekurang-kurangnya 11,500 rakyat Palestin termasuk 4,710 kanak-kanak dan 3,160 wanita terbunuh.

Sementara itu, kira-kira 32,000 lagi cedera sejak serangan rejim Zionis pada 7 Oktober lalu.

Author

Fazleen Safina Abd Jamil

View all posts

View all posts


Krisis PBM: Larry Sng gantung Zuraida, 12 Ahli Majlis Tertinggi

KUCHING: Datuk Larry Sng Wei Shien, yang mendakwa masih Presiden Parti Bangsa Malaysia (PBM) yang sah, menggantung Datuk Zuraida Kamaruddin sebagai ahli parti itu.

Dalam kenyataan di akaun Facebooknya malam tadi, Larry turut menggantung 12 Ahli Majlis Tertinggi PBM.

Beliau berkata penggantungan itu berdasarkan Perlembagaan PBM Fasal 60 (iii) yang dilakukan kerana penglibatan berterusan mereka yang didapati menggugat kepentingan parti dan kepimpinannya.

Dua belas individu itu ialah Haniza Mohamad Taha, Dr Daroyah Alwi, Rahimah Majid, Dr Sathiskumar Govindaraju, Muhammad Saiful Bahari Sahari, Na’im Brundage, Abdul Aziz Abdul Kadir, Zakaria Abdul Rahim, Muniraa Abu Bakar, Datuk Chua Lian Chye, Datuk Roger Tan Seng Huat dan Albakri Salim.

“Saya menolak dan mengutuk sekeras-kerasnya tindakan politik sedemikian yang telah menjejaskan kepercayaan kepimpinan saya dan telah menimbulkan banyak kekeliruan kepada ahli parti dan orang awam keseluruhannya.

“Oleh itu jawatan mereka akan digantung sehingga jawatankuasa tatatertib ditubuhkan untuk meneliti perkara itu selepas pilihan raya,” menurut hantaran itu.

Larry berkata surat penggantungan itu telah dihantar kepada mereka secara individu.

Sementara itu, beliau berkata mesyuarat Majlis Tertinggi akan diadakan esok (30 Oktober) di Sarikei, Sarawak memandangkan perkara itu adalah mendesak, untuk membincangkan dan menyelesaikan isu tersebut dengan segera.

“Saya akan melaksanakan peruntukan Fasal 21 (ii) perlembagaan parti untuk membolehkan mesyuarat diadakan kurang daripada notis tujuh hari seperti yang diperuntukkan. Mereka yang digantung tidak akan dijemput menghadiri mesyuarat ini,” katanya. – BERNAMA


Sukma: Selangor sasar 40 emas, tiga terbaik keseluruhan

SHAH ALAM: Selangor menyasarkan untuk meraih 40 pingat emas dan berada di kedudukan tiga terbaik keseluruhan pada Sukan Malaysia (Sukma) ke-20 yang akan dianjurkan di sekitar Lembah Klang bermula 16 hingga 24 Sept ini.

Menteri Besar Datuk Seri Amirudin Shari berkata sasaran tersebut ditetapkan berdasarkan prestasi semasa atlet dan pencapaian pasukan negeri pada temasya sebelum ini.

“Selepas 2008, kita boleh lihat peluang pasukan yang bertanding adalah sama rata, semua pasukan (kontinjen) ada peluang untuk menang.

“(Tetapi) saya percaya Selangor ada keupayaan kita sendiri. Kita akan cuba yang terbaik, dengan 40 pingat itu (emas) saya percaya kita boleh capai tiga terbaik (keseluruhan),” katanya pada sidang media di Majlis Penyerahan Bendera Kontinjen Negeri Selangor ke Sukma 2022 di sini hari ini.

Beliau berkata kontinjen Selangor akan diketuai Pengerusi Jawatankuasa Tetap Generasi Muda, Sukan dan Modal Insan negeri Mohd Khairuddin Othman.

Dalam pada itu, Amirudin berkata bagi atlet yang berjaya memenangi pingat emas, perak dan gangsa masing-masing akan menerima insentif sebanyak RM3,000, RM2,000 serta RM1,000.

“Jika mereka dapat menjadi juara (keseluruhan), kita akan tambah lagi. Bagi mereka yang berjaya memecahkan rekod kebangsaan, kita juga memang sediakan (insentif),” katanya.

Kontinjen Selangor yang pernah menjuarai Sukma sebanyak sembilan kali, menghantar 490 atlet dan 75 jurulatih yang akan mengambil bahagian dalam 30 jenis sukan dipertandingkan dalam edisi kali ini.

Sebelum ini pada edisi 2018 di Perak, kontinjen Selangor meraih 47 pingat emas, 68 perak dan 67 gangsa untuk menduduki tempat ketiga keseluruhan.

Pada majlis sama, Amirudin menyerahkan watikah lantikan kepada bapa-bapa angkat pasukan Selangor yang terdiri daripada Ahli Dewan Undangan Negeri (ADUN), pihak berkuasa tempatan dan syarikat-syarikat di bawah kerajaan negeri.

“Bapa-bapa angkat ini berperanan bagi memudahkan pelarasan serta meringankan beban yang dihadapi oleh persatuan-persatuan sukan dalam menghadapi temasya ini,” katanya.

Venue bagi Sukma kali ini melibatkan empat zon sekitar Lembah Klang iaitu Kuala Lumpur, Bangi (termasuk Nilai dan Putrajaya), Bukit Jalil dan Shah Alam, manakala pelayaran dianjurkan di Pusat Latihan Perahu Layar Kebangsaan di Langkawi. – BERNAMA


Pengadil tiada niat sepak pemain, hanya tindak balas spontan – FAM

KUALA LUMPUR: Jawatankuasa Penilaian Prestasi Pengadil Persatuan Bolasepak Malaysia (FAM) memutuskan insiden membabitkan pengadil Suhaizi Shukri dan pemain Selangor FC Muhammad Fazly Mazlan pada suku akhir Piala FA hanya tindak balas spontan.

Setiausaha Agung FAM, Mohd Saifuddin Abu Bakar berkata susulan insiden di Stadium Likas, Kota Kinabalu, Sabah Sabtu lepas itu, Suhaizi telah membuat permohonan maaf kepada FAM, Liga Bolasepak Malaysia (MFL) dan semua penyokong.

Menurut beliau, berdasarkan keterangan Suhaizi kepada Jawatankuasa Penilaian Prestasi Pengadil, insiden itu adalah tindak balas spontan beliau mengangkat kaki tanpa niat untuk menyepak Muhammad Fazly walaupun laporan dari segi foto dan video yang tular kelihatan seolah-olah beliau menyepak pemain itu.

“Pengadil perlawanan juga menegaskan bahawa beliau tidak mengenakan sebarang hukuman lanjut, sebagai contoh, memberi kad kuning kedua kepada pemain itu kerana memijak kaki pengadil adalah kerana beliau anggap tindakan pemain itu tidak disengajakan,” katanya dalam kenyataan hari ini.

Mengulas lanjut, Mohd Saifuddin berkata Suhaizi, 43, adalah seorang pengadil yang cukup berpengalaman dengan pernah bergelar pengadil FIFA bermula 2011, selain tidak pernah dikenakan sebarang tindakan disiplin atau melakukan kesilapan besar dalam aksi di peringkat domestik dan antarabangsa.

Namun, katanya Jawatankuasa Penilaian Prestasi Pengadil tetap memberikan amaran keras kepada Suhaizi supaya tidak mengulangi sebarang tindakan sedemikian.

“Secara keseluruhan, beliau telah mengendalikan perlawanan Sabah FC dan Selangor FC ini dengan cukup baik dan kita tidak terima sebarang aduan atau bantahan daripada kedua-dua pasukan mengenai prestasi pengadil berkenaan,” katanya.

Pada perlawanan itu, Selangor menang 2-0 sekali gus menempah tempat separuh akhir bertemu Terengganu FC di Stadium Sultan Mizan Zainal Abidin di Kuala Nerus pada 6 Ogos. – BERNAMA


Saya anak jati Tambun, ada kelebihan jaga pengundi – Ahmad Faizal

IPOH: Penyandang kerusi Parlimen Tambun, Datuk Seri Ahmad Faizal Azumu menyifatkan sebagai anak tempatan di kawasan itu, beliau mempunyai banyak kelebihan untuk ‘menjaga’ pengundi di situ berbanding ‘orang luar’.

“Saya memang anak jati di Tambun. Walaupun selepas berakhirnya PRU15 kelak, menang atau tidak saya tetap di sini, kita raikan sesiapa sahaja yang mahu bertanding di sini.

“Sudah tentu menjadi calon anak tempatan memberi kelebihan kepada saya kerana sejak 2018 di Tambun inilah saya banyak luangkan masa dan rapat dengan mereka (pengundi) kerana saya jaga Tambun,” katanya kepada Bernama.

Pada PRU14, Ahmad Faizal yang bertanding atas tiket Pakatan Harapan (PH) menggunakan logo PKR, menang dalam pertembungan tiga penjuru menentang calon Barisan Nasional (BN) dan PAS, selepas meraih 38,661 undi dengan majoriti 5,320 undi.

Ahmad Faizal yang juga Pengerusi Perikatan Nasional (PN) Perak berkata strategi meletakkan calon tempatan dijangka akan memberikan kelebihan dan membuahkan hasil kerana mereka sentiasa berada bersama rakyat pada masa susah dan senang sebelum ini.

“Sudah pasti kita dalam PN akan mengemukakan calon daripada semua gabungan dalam PN, kita tunggulah pengumuman yang akan dibuat dalam masa terdekat siapakah gandingan yang bersama saya di Parlimen Tambun,” katanya.

Pada Khamis, Pengerusi PH, Datuk Seri Anwar Ibrahim mengumumkan akan bertanding di kerusi Parlimen Tambun pada PRU15. -BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Ibu dera anak umur 10 bulan ditahan

KUALA LUMPUR: Polis menahan seorang wanita berumur 26 tahun di kediamannya di Petaling Jaya kerana disyaki mendera anak sendiri yang baru berumur 10 bulan sehingga menyebabkan kecederaan fizikal, Khamis lepas.

Ketua Polis Daerah Petaling Jaya, ACP Mohamad Fakhruddin Abdul Hamid dalam kenyataan hari ini berkata kesan lebam dapat dilihat di seluruh badan bayi itu, dipercayai akibat penderaan.

Beliau berkata, polis menerima maklumat berhubung kejadian itu selepas menerima laporan daripada petugas Hospital Shah Alam, tempat bayi itu dirawat.

Katanya, wanita itu kini direman selama empat hari bagi membantu siasatan mengikut Seksyen 31(1)(a) Akta Kanak-Kanak 2001. – BERNAMA


Matlamat tubuh Bersatu lebih daripada sekadar bunuh UMNO – Zahid

PETALING JAYA: Timbalan Perdana Menteri, Datuk Seri Ahmad Zahid Hamidi yang juga Presiden UMNO menyatakan matlamat penubuhan Bersatu adalah lebih daripada sekadar membunuh UMNO.

Ahli Parlimen Bagan Datuk itu berkata demikian ketika diminta mengulas kenyataan Ahli Majlis Pimpinan Tertinggi Bersatu, Datuk Seri Saifuddin Abdullah baru-baru ini.

Terdahulu, Saifuddin berkata sebahagian objektif penubuhan Bersatu untuk menggantikan UMNO tercapai selepas memperoleh kemenangan 70 daripada 112 kerusi majoriti Melayu pada Pilihan Raya Ke-15 lalu.

Mengulas perkara tersebut, Ahmad Zahid berkata, daripada awal lagi beliau telah memberitahu bahawa matlamat penubuhan Bersatu itu jelas secara tersurat dan tersirat untuk membunuh UMNO.

“Jelas bahawa di dalam PRU15 lalu, matlamat ini sebenarnya jauh daripada sasaran mereka dan kita harap ini akan menimbulkan kesedaran di kalangan rakyat khususnya ahli-ahli akar umbi bahawa tujuan halus mereka itu ditolak ahli-ahli UMNO keseluruhannya.

“Kita tahu bahawa matlamat mereka lebih jauh daripada itu sebenarnya apabila buat pertama kalinya ketika seseorang menjadi Menteri Dalam Negeri yang di atas kerjanya telah ada surat untuk mengharam dan membatalkan UMNO.

“Namun, kita mengucapkan terima kasih kepada seseorang yang telah dapat membatalkan hasrat itu,” ujarnya dalam sidang media selepas menyempurnakan Majlis Ulang Tahun ke-10 Persatuan Usahawan Wanita Cina Malaysia (MCWEA) di Sunway Resort Hotel pada Ahad malam.

Berita berkaitan: Terima kasih kepada ‘seseorang’ yang telah membatalkan hasrat pembunuhan UMNO – Zahid Hamidi [VIDEO]

Berita berkaitan: Apa sahaja usul demi memperkukuh UMNO akan diterima – Zahid Hamidi [VIDEO]

Author

Faridah Amiratul

View all posts

View all posts


Kebocoran data peribadi, Malaysia duduki ranking pertama

CYBERJAYA: Malaysia kini menduduki tangga pertama dalam kebocoran nombor telefon bimbit dengan lebih 21 juta orang atau 73 peratus didapati nombor telefon bimbit mereka dibocorkan atau dijual kepada sindiket penipuan atas talian.

Perkara itu merujuk Laporan Penipuan Tahunan Gogolook 2022 yang meneliti kebocoran data sulit dalam rantaian industri sindiket penipuan dalam talian di beberapa negara seperti Taiwan, Jepun, Thailand, Korea dan Malaysia.

Selain kebocoran nombor telefon, laporan sama turut menyatakan bahawa ada kebocoran maklumat sulit utama lain seperti kata laluan log masuk dan nama.

Malah, alamat, negara, tarikh lahir dan kebocoran e-mel turut berlaku.

“Bahayanya pencerobohan data peribadi untuk kata laluan log masuk boleh menyebabkan akaun perbankan dalam talian atau rangkaian media sosial dicuri.

“Apabila sindiket penipuan dalam talian mendapat akses kepada nama, nombor telefon dan rekod pembayaran serta beli-belah, mereka dengan mudah boleh memulakan serangan panggilan telefon dan mesej.

“Jika nama dan alamat dibocorkan, orang ramai mungkin akan menerima ‘bungkusan’ yang tidak diminta dengan pembayaran dibuat sewaktu penerimaan barangan,” kata laporan itu seperti dilapor Harian Metro.

Menurut Whoscall, yang dikuasakan oleh Gogolook, aplikasi pengenalan identiti pemanggil yang dimuat turun sebanyak 100 juta kali di Asia Timur dan Asia Tenggara telah mengenal pasti lebih 405.4 juta panggilan telefon dan mesej penipuan sindiket dalam talian di seluruh dunia pada 2022.

“Laporan menunjukkan bahawa sindiket penipuan dalam talian ini mengutamakan mesej teks kerana kadar penembusan tinggi serta kos yang rendah menyumbang kepada 76 peratus sebagai ‘langkah pertama’ dalam kes penipuan.

“Penemuan data itu diperkukuhkan lagi dengan 95 peratus serangan penipuan di Jepun dan 80 peratus di Taiwan, Korea dan Malaysia menggunakan taktik mesej bukannya panggilan telefon,” maklum laporan berkenaan.

Justeru, orang ramai diingatkan supaya peka dengan modus operandi sindiket penipuan dalam talian dari semasa ke semasa.

“Sebagai contoh, di Malaysia, jenis penipuan yang muncul ialah meminta untuk menerima kod pengesahan kata laluan sekali saja (OTP).

“Kadangkala, sukar untuk membezakan penipuan, tetapi dengan teknologi terkini, anda boleh memuat turun Whoscall sebagai barisan pertahanan pertama terhadap sindiket penipuan dalam talian kerana ia akan menyaring semua mesej dan panggilan masuk melalui pangkalan data proprietarinya dengan lebih 1.6 bilion entri nombor telefon dalam masa nyata secara global,” kata laporan itu

Author

Diyana Rahip

View all posts

View all posts


PTPTN nasihat peminjam terbeban kewangan tampil bincang cari penyelesaian

KUALA TERENGGANU: Peminjam Perbadanan Tabung Pendidikan Tinggi Nasional (PTPTN) dinasihatkan tampil bersemuka bagi membuat penjadualan semula hutang sekiranya mengalami masalah kewangan.

Pengerusinya Apli Yusoff berkata PTPTN memahami kesusahan yang dihadapi peminjam terutama sepanjang tempoh pandemik COVID-19 yang berlarutan selama lebih dua tahun.

Justeru pihaknya sentiasa terbuka dan sedia berbincang untuk mencari jalan penyelesaian terbaik bagi mengelak peminjam menanggung kadar bayaran balik yang boleh membebankan mereka.

“Kita faham dalam tempoh pandemik ramai peminjam yang dibuang kerja dan terpaksa menggunakan wang simpanan kecemasan untuk meneruskan kehidupan.

“Jangan takut dengan PTPTN. Kami bukan pengutip hutang sebaliknya kami terbuka dan fleksibel untuk mencari penyelesaian bagi mengurangkan bebanan kewangan mereka,” katanya pada Program Ramah Mesra PTPTN Bersama Media Terengganu di sini malam tadi.

Apli berkata antara kaedah penyelesaian yang boleh dicadangkan kepada peminjam ialah mengurangkan jumlah bayaran bulanan dan memanjangkan tempoh bayaran semula hutang.

Beliau berkata setakat Julai tahun ini lebih dua juta atau 81.7 peratus peminjam telah membuat bayaran pinjaman balik PTPTN mengikut jadual yang ditetapkan dan dipersetujui bersama.

Dalam pada itu, Apli turut menggalakkan ibu bapa supaya membuat simpanan dalam tabungan Skim Simpanan Pendidikan Nasional (SSPN) yang mempunyai pelbagai manfaat jangka panjang untuk pelajaran anak-anak.

Beliau berkata dengan melakukan tabungan awal, kebergantungan kepada pinjaman dapat dikurangkan sekali gus mengelak pelajar terbeban dengan hutang selepas tamat belajar.

“Ramai tidak tahu bahawa pendeposit yang membuat simpanan dalam SSPN boleh mendapat pelepasan cukai taksiran ke atas simpanan hingga RM8,000 dan perlindungan takaful percuma.

“Selain itu, pendeposit SSPN yang berpendapatan isi rumah tidak melebihi RM4,000 juga layak untuk pemberian geran sepadan hingga RM10,000 bagi penerima manfaat (anak) yang berjaya melanjutkan pengajian ke menara gading,” katanya.

Menurut Apli, jumlah deposit terkini di SSPN ialah sebanyak RM12.65 bilion melibatkan 5.49 juta akaun seluruh negara. – BERNAMA


Menu Rahmah RM5 dan ke bawah akan diperkenal untuk miskin tegar – Salahuddin

BANGI: Kerajaan akan memperkenal Menu Rahmah yang menawarkan hidangan makanan pada harga RM5 dan ke bawah khusus untuk golongan miskin tegar tidak lama lagi, kata Menteri Perdagangan Dalam Negeri dan Kos Sara Hidup, Datuk Seri Salahuddin Ayub.

Beliau berkata, menu berkenaan yang merangkumi nasi, ayam atau ikan dan sayur akan dilaksanakan selepas Kementerian Perdagangan Dalam Negeri dan Kos Sara Hidup (KPDN) memeterai memorandum persefahaman (MoU) dengan Persatuan Pengusaha Restoran India Malaysia dan Persatuan Pengusaha Tomyam Malaysia, minggu depan.

“Menu ini dikhususkan kepada golongan miskin tegar yang memerlukan makanan siap masak pada harga munasabah,” katanya kepada pemberita selepas  jelajah mesra dan pemeriksaan Ops Menu di sini hari ini.

Beliau berkata, menu berkenaan tercetus menerusi sesi libat urus KPDN bersama pemain industri semalam bagi mencari kaedah terbaik menangani isu kenaikan harga makanan dalam situasi ‘menang-menang’ bagi mengurangkan kos operasi serta menawarkan harga munasabah kepada pelanggan.

Mengenai pelaksanaan Ops Menu 3.0 yang bermula pada 23 Januari lepas, Salahuddin berkata, sebanyak 614 premis makanan diperiksa di seluruh negara, dengan sembilan tindakan dikenakan kepada peniaga yang melakukan kesalahan di bawah Akta Kawalan Harga dan Antipencatutan (AKHAP) 2011.

AKHAP memperuntukkan denda sehingga RM500,000 bagi perbadanan atau syarikat manakala bagi individu, denda sehingga RM100,000 atau penjara tidak melebihi tiga tahun atau kedua-duanya sekali, jika sabit kesalahan.

“Bagaimanapun  kerajaan mahu elak kenakan tindakan undang-undang kepada pengusaha premis makanan, jadi saya harap pengusaha premis dapat patuhi undang-undang dan beri kerjasama,” katanya. – BERNAMA


Budak tunggang basikal maut dirempuh MPV

KUANTAN: Seorang kanak-kanak lelaki berusia lapan tahun maut dilanggar kenderaan pelbagai guna (MPV) ketika berbasikal di taman perumahan di Kampung Padang Jaya 2, di sini pada petang Rabu.

Muhammad Azzim Imni Mohd Faizal yang juga murid Tahun Dua Sekolah Kebangsaan Kampung Padang, di sini, meninggal dunia di tempat kejadian, kira-kira jam 6.45 petang.

Ketua Polis Daerah Kuantan, Asisten Komisioner Wan Mohd Zahari Wan Busu berkata, siasatan awal mendapati, pemandu wanita berusia 33 tahun sedang melalui Lorong Kampung Padang Jaya 14 menuju ke Jalan Kampung Padang Jaya 8 untuk ke Sungai Lembing.

“Apabila sampai di tempat kejadian, ketika MPV sedang bergerak lurus, secara tiba-tiba mangsa yang menunggang basikal melintas dari lorong kiri ke kanan jalan untuk pulang ke rumahnya Lorong Kampung Padang Jaya 15.

“Disebabkan jarak yang terlalu dekat, pemandu MPV tidak sempat mengelak lalu melanggar mangsa. Akibat kemalangan itu, mangsa disahkan meninggal dunia di tempat kejadian,” katanya dalam kenyataan pada Khamis.

Beliau berkata, mayat mangsa dihantar ke Hospital Tengku Ampuan Afzan (HTAA), di sini untuk bedah siasat.

Author

Fazleen Safina Abd Jamil

View all posts

View all posts


Pemandu, penumpang positif dadah sebabkan kemalangan di Jalan Ipoh ditahan

KUALA LUMPUR: Polis menahan seorang pemandu dan penumpang sebuah kereta yang terlibat dalam kemalangan melibatkan tiga kenderaan di Batu 5, Jalan Ipoh di sini Jumaat lepas setelah didapati positif dadah.

Ketua Polis Daerah Sentul, ACP Beh Eng Lai berkata, kedua-dua lelaki berkenaan ditahan di Balai Polis Trafik Kuala Lumpur selepas menjalani ujian saringan air kencing.

Beliau berkata, pemandu kenderaan jenis Nissan Sentra berusia 25 tahun itu dipercayai terlelap dan melanggar bahagian belakang lori jenis Hino yang berada di hadapannya dalam kejadian kira-kira 12.30 tengah hari.

“Akibat perlanggaran tersebut, lori berkenaan bergerak ke hadapan dan melanggar belakang sebuah motosikal di lorong sama menyebabkan penunggang motosikal terjatuh. Bagaimanapun, tiada individu cedera dalam kejadian berkenaan,” katanya dalam kenyataan hari ini.

Beh berkata, anggota yang tiba di tempat kejadian telah melihat perlakuan dua suspek yang mencurigakan seterusnya membawa kedua-duanya ke Balai Polis Trafik Kuala Lumpur untuk menjalani ujian saringan air kencing.

“Hasil pemeriksaan tersebut mendapati kedua-dua lelaki itu positif dadah jenis Methamphetamine, Ketamin, Eramin 5, Ampetamin dan ganja,” katanya.

Kedua-dua suspek disiasat mengikut Peraturan 10 Kaedah-Kaedah Lalu Lintas Jalan 1959 (Rule 10 LN 166/59) dan Seksyen 15(1) Akta Dadah Berbahaya 1952, katanya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Lebih banyak bas pandu sendiri diperkenalkan di seluruh Seoul

KEHADIRAN bas transit pandu sendiri semakin banyak di Seoul, ketika bandar itu memperkenalkan laluan baharu di Yeouido, barat Seoul pada Rabu. Ia merupakan laluan perkhidmatan bas autonomi kelima di bandar itu.

Pada jam 12 tengah hari, sebuah Hyundai Solati, bas mini diesel yang memuatkan sehingga 13 orang, bergerak ke jalan raya di sekitar Dewan Negara dan ia memandu perjalanan pergi dan balik sejauh 3.1 kilometer yang menampilkan enam perhentian di sekitar Parlimen.

Dua bas autonomi beroperasi setiap 30 minit dari 10 pagi hingga 4 petang, dari Isnin hingga Jumaat tetapi mereka tidak beroperasi pada cuti umum dan hujung minggu.

Mereka yang ingin menaiki bas memerlukan aplikasi telefon pintar yang dipanggil TAP!, di mana pengguna boleh membuat tempahan awal dengan menetapkan waktu berlepas dan destinasi mereka.

Dengan laluan perkhidmatan baharu di Yeouido, perkhidmatan bas transit autonomi di Seoul melangkah setapak lagi ke hadapan, mempamerkan teknologi itu kepada dunia, kata Yoon Jong-jang, ketua Pejabat Pengangkutan Bandar di bawah Kerajaan Metropolitan Seoul.

“Dengan laluan dan perkhidmatan tambahan untuk siang dan malam, bas autonomi telah membawa kami lebih dekat dengan masa depan,” kata Yoon.

Bahagian Pengangkutan Termaju Futuristik di bawah Pejabat Pengangkutan Bandaraya, yang melancarkan perkhidmatan itu berkata, mereka akan memperluaskan laluan bas autonomi terbaharu bandar itu dengan lebih meluas merentasi kawasan Yeouido.

Pembesaran itu akan memberi perkhidmatan di luar Dewan Negara ke Stesen Kereta Api Bawah Tanah Yeouido dan Yeouinaru, platform pemindahan bas pusat kawasan itu dan jalan-jalan antara pejabat kecil dan bangunan kediaman di selatan Yeouido.

Bahagian itu berkata pada Rabu, mereka juga akan menjadi yang pertama di dunia memperkenalkan perkhidmatan itu untuk waktu malam pada bulan Oktober.

Perkhidmatan malam itu akan menempuh laluan sepanjang 9.7 kilometer antara Stesen Kereta Api Bawah Tanah Hapjeong di barat Seoul dan Pintu Heunginjimun di tengah Seoul dari tengah malam hingga 5 pagi.

Laluan itu, melalui tempat-tempat yang amat meriah dengan orang ramai pada waktu malam, akan memanjang lebih jauh ke timur ke Cheongnyangni kawasan tahun depan menggunakan bas elektrik autonomi bersaiz besar, tambah pihak berkuasa.

Dengan adanya perkhidmatan waktu malam, pihak berkuasa bandar berkata, ia menjangka untuk mengatasi had sedia ada perkhidmatan pengangkutan awam dengan memindahkan penumpang sepanjang masa.

Pihak berkuasa bandar sebelum ini memperkenalkan perkhidmatan bas autonomi ke kawasan Sangam, Gangnam, Cheonggye Stream dan Cheong Wa Dae.

Daripada 16 bas yang sedang memberi perkhidmatan di kawasan itu, 12 adalah kenderaan elektrik, Kim Jin-goo dari bahagian itu memberitahu The Korea Times.

Author

Taufik Asmady Abdul Aziz

View all posts

View all posts


Apple mula rakaman gambar jalan di Malaysia

APPLE Maps mempunyai ciri melihat rakaman gambar panoramik 360-darjah, sekaligus memberikan pengalaman seumpama Google Street View, dinamakan sebagai Look Around. Selepas terhad di beberapa negara, kini Apple mengumumkan akan memulakan rakaman di Malaysia untuk ciri berkenaan bermula 10 November 2023.

Mengikut jadual yang dipaparkan oleh Apple, mereka akan memulakan rakaman bermula di Selangor, dan diperluaskan ke negeri-negeri lain secara berperingkat. Keseluruhan rakaman di Malaysia dijangka akan tamat pada 25 Julai 2024 kelak, berakhir di Sarawak.

Hasil rakaman ini akan dihimpunkan untuk digunakan pada ciri Look Around yang dijangka akan diperkenalkan kepada pengguna tempatan dengan sokongan peta Malaysia selepas segalanya dihimpunkan kelak.

Apple menyatakan mereka akan mengumpulkan data pemetaan ini dalam sejumlah kaedah, termasuk menggunakan kenderaan yang bergerak di jalan raya untuk rakaman data.

Dengan perkongsian ini, sama-sama kita nantikan kenderaan Apple Maps berlegar di jalan raya Malaysia, disamping pelbagai wakil Apple yang akan mengumpulkan data dalam menambah-baik sistem pemetaan Apple Maps. – Amanz

Authors

Media Variasi

View all posts

Diyana Rahip

View all posts

View all posts

View all posts


Penang FC perlu segera dapat rentak kemenangan jika mahu layak ke Piala Malaysia 2022

Oleh: WAHYUDIN AL-BALINGI

PEMAIN pertahanan kanan Penang FC, Jafri Firdaus Chew tidak menafikan pasukannya perlu segera mendapatkan rentak kemenangan jika mahu tampil di pentas TM Piala Malaysia 2022.

Malam ini, Penang FC akan bertandang ke Stadium Darul Aman bertemu Kedah Darul Aman (KDA) FC dalam aksi Liga Super.

Ketinggalan tujuh mata di belakang pasukan di tangga ke-11, Sarawak United, peluang masih ada kepada Penang memandangkan masih ada baki enam perlawanan.

“Peluang masih ada untuk kami kejar kedudukan pasukan-pasukan lain sekiranya mahu layak ke Piala Malaysia tetapi kami tidak boleh lagi keciciran sebarang mata.

“Bermula dengan Kedah, Penang wajib mendapatkan mata biarpun sedar pertembungan dengan jiran kami ini selalunya sengit dan membangkitkan semangat yang berbeza.

“Walaupun bertandang ke tempat lawan, saya tetap optimis kami mampu melakar sesuatu dan jika kami boleh elakkan banyak kesilapan, tiada apa yang mustahil,” katanya dalam Facebook MFL.

Jafri, 25 sebelum ini memulakan karier bersama Harimau Muda sejak tahun 2013 sebelum bersama Penang selama dua musim pada tahun 2016 dan 2017 selain PKNS (2018-2019) dan kembali ke Penang pada musim ini.

Author

Media Variasi

View all posts

View all posts


KPDNHEP N.Sembilan tumpaskan kegiatan seleweng diesel bersubsidi

SEREMBAN: Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan menumpaskan kegiatan penyelewengan minyak diesel bersubsidi berjumlah  31,215 liter dalam serbuan di sebuah stor haram di Kampung Bemban Hilir di sini, semalam.

Ketua Pegawai Penguatkuasa KPDNHEP Negeri Sembilan, Abd Muis Samsudin berkata, menerusi serbuan hampir lapan jam bermula 5.30 petang itu, turut dirampas sebuah lori tangki, lori ‘bonded’ diubah suai, tangki gelongsor, tangki petak dan peralatan untuk kerja pemindahan diesel dengan keseluruhan rampasan bernilai RM269,912.25.

Beliau berkata ketika serbuan, empat lelaki tempatan dalam lingkungan umur 29 hingga 42 tahun sedang memindahkan minyak diesel daripada sebuah motolori tangki dan lori ‘bonded’ ke dalam tangki minyak yang berada di kawasan stor berkenaan.

“Mereka cuba melarikan diri selepas menyedari kehadiran pasukan penguat kuasa namun berjaya ditahan bagi membantu siasatan. Pemeriksaan lanjut mendapati 11 unit tangki petak dan sebuah tangki gelongsor berisi minyak diesel dipercayai dipindahkan daripada lori berkenaan melalui hos.

“Semakan juga mendapati premis itu tidak mempunyai lesen sah atau apa-apa dokumen kebenaran daripada pengawal bekalan untuk menjalankan urusan barang kawalan bersubsidi diesel,” katanya dalam kenyataan hari ini.

Beliau berkata hasil risikan mendapati terdapat aktiviti pembelian diesel daripada stesen minyak oleh lori tangki berkenaan di sekitar bandar Seremban, selain dipercayai terdapat aktiviti penghantaran dan penyimpanan di lokasi berkenaan.

Menurutnya lokasi stor yang agak terpencil menjadikan sindiket berkenaan sukar dikesan pada peringkat awal penjejakan dan mereka disyaki menjadikan kawasan itu sebagai tempat penyelewengan minyak diesel bersubsidi sejak enam bulan lepas.

Beliau berkata kes disiasat di bawah Seksyen 21 Akta Bekalan 1961 kerana menyimpan barang kawalan dengan niat melakukan kesalahan serta Seksyen 20 (1) Akta yang sama kerana menyimpan barang kawalan di tempat tidak dilesenkan.

“KPDNHEP negeri akan terus menjalankan pemantauan dan pengguna di negeri ini boleh menyalurkan maklumat atau aduan berkaitan peniaga yang tidak mematuhi undang-undang menerusi portal e-aduan.kpdnhep (https://eaduan.kpdnhep.gov.my) dan WhatsApp di talian 019-279 4317,” katanya. – BERNAMA


Wanita Malaysia jadi ‘hakim’ cef dunia di MCWC 2023

PETALING JAYA: Wanita Malaysia semakin ramai menempa nama di peringkat persada antarabangsa.

Terbaharu, Pengasas jenama Nisabakri Gourmet, Puan Sri Shariffa Nisa Syed Hamid Al Bukhari bakal memahat sejarah negara selepas menjadi satu-satunya wanita Melayu Malaysia sebagai antara juri Malaysia Culinary World Cup 2023 (MCWC2023).

Ini kerana, MCWC2023 yang menghimpunkan 500 cef membabitkan 20 negara itu bakal dicatat dalam Guinness World Records kerana penganjuran pertandingan terbesar dunia selama tiga hari bermula 21 Februari lalu, di Pusat Dagangan Dunia (WTC), baru-baru ini.

MCWC2023 dianjurkan oleh Persatuan Kulinari Bersatu Malaysia (MBCA).

Beliau yang lebih dikenali sebagai Puan Sri Nisa Bakri sememangnya banyak mencipta nama dan reputasi cemerlang sepanjang bergelar cef selebriti dalam dunia kulinari.

Nisa berkata, baginya apabila diundang sebagai tetamu khas dan hakim kepada cef seluruh dunia, ia satu pengiktirafan kepada dirinya dan wanita Malaysia.

“Saya sangat bersyukur kerana terpilih mewakili wanita Malaysia dalam acara ini yang diiktiraf dengan kehadiran cef teramai dari seluruh dunia.

“Saya juga tidak sangka dapat menjadi tetamu khas dan hakim kepada ratusan cef yang terkenal dari seluruh dunia. Ini satu penghormatan bagi saya dan khususnya wanita Malaysia,” katanya.

Untuk rekod, MCWC2023 merangkumi sembilan kategori utama dipertandingkan dengan 62 sub kategori termasuk 40 masakan tempatan.

Kategori itu antaranya pastry Malaysian Gastronomy (21 masakan Malaysia seperti Nasi Lemak, Nasi Ayam, Laksa, Burger Malaysia, Ulam, Ikan Sungai Malaysia), sajian India dan Cina.

Author

Tun Puteh Wanti

View all posts

View all posts


K9 digunakan bantu kesan kanak-kanak dikhuatiri lemas

IPOH: Jabatan Bomba dan Penyelamat Malaysia (JBPM) Perak hari ini menggunakan khidmat anjing pengesan (K9) bagi membantu mengesan kanak-kanak lelaki yang dikhuatiri lemas di sungai berdekatan Teratak River View Lubuk Hantu, Simpang Empat, Tanjung Malim semalam.

Penolong Pengarah Bahagian Operasi JBPM Perak, Sabarodzi Nor Ahmad berkata, dua anjing pengesan dibawa untuk menyertai operasi mengesan mangsa berusia lapan tahun itu dengan melakukan kaedah pencarian di tebing sungai.

“Operasi mencari dan menyelamat (SAR) pagi ini diteruskan dengan kaedah pencarian di permukaan sejauh dua kilometer dari lokasi terakhir mangsa dilihat.

“Keadaan di lokasi kejadian tidak mengizinkan anggota Unit Pasukan Penyelamat Di Air (PPDA) melakukan selaman untuk pencarian dan pasukan dibahagikan kepada empat kumpulan yang terdiri daripada lapan anggota,” katanya dalam kenyataan hari ini.

Menurutnya, usaha mencari mangsa yang memasuki hari kedua itu masih diteruskan melibatkan 24 anggota bomba termasuk dari Balai Bomba dan Penyelamat (BBP) Tanjung Malim, PPDA dari Ipoh, Kuala Kangsar dan Teluk Intan.

“Operasi ini turut dibantu 12 anggota polis, enam daripada Jabatan Sukarelawan Malaysia (Rela) dan tiga anggota Angkatan Pertahanan Awam Malaysia termasuk tujuh anggota Pasukan Bomba Sukarela (PBS) Kampung Slim,” katanya.

Semalam, bomba menerima maklumat mangsa dikhuatiri lemas ketika mandi di sungai dengan berpakaian set baju renang berwarna hitam bertompok hijau ketika hilang pada 5.06 petang. – BERNAMA


Ketiadaan China bukan tiket mudah raih pingat – Pandelela

SEPANG: Tanpa kelibat kuasa besar China yang sering mendominasi kolam terjun, Australia, Kanada dan England menjadi ancaman kepada penerjun negara dalam usaha menjelmakan kilauan pingat pada Sukan Komanwel Birmingham 2022 di England.

Ratu terjun negara Datuk Pandelela Rinong Pamg berkata kehadiran atlet dari ketiga-tiga negara itu perlu diberi perhatian kerana mereka mampu memberikan cabaran hebat dalam pemburuan pingat pada saingan di Pusat Akuatik Sandwell, Birmingham bermula 4 Ogos ini.

“Fokus saya ketika ini adalah untuk memastikan diri sendiri dan pasukan mampu memberikan yang terbaik kerana masih ada negara (Australia, Kanada dan England) yang akan memberi cabaran walaupun ketiadaan atlet China,” katanya kepada pemberita di Lapangan Terbang Antarabangsa Kuala Lumpur (KLIA) di sini malam tadi.

Pemenang pingat perak Sukan Olimpik Rio 2016 dan gangsa Sukan Olimpik London 2012 itu berkata pencapaian diraihnya di Kejohanan Dunia di Budapest, Hungary bulan lepas sedikit sebanyak memberi motivasi dan keyakinan untuk terus mempersembahkan terjunan terbaiknya.

Pada kejohanan dunia itu, Pandelela berjaya mengatasi pencabar dari negara Komanwel menerusi dua gangsa yang dimenangi masing-masing dalam acara 10 meter (m) platform individu dan 10m platform seirama bersama pasangan Nur Dhabitah Sabri.

Di Budapest, Pandelela terpaksa akur dengan kehebatan dua penerjun muda China yang meraih emas dan perak dalam 10m platform individu sementara dalam 10m platform seirama emas turut dimenangi pasangan China dan perak menjadi milik gandingan Amerika Syarikat.

Namun, pasangan Kanada Caeli McKay-Meaghan Benfeito yang memenangi emas 10m platform seirama Terjun Piala Dunia 2021 dan menduduki tempat keempat di Sukan Olimpik Tokyo 2020 tidak mengambil bahagian di Budapest.

“Bagi saya Sukan Komanwel bukan calang-calang pertandingan sebab penerjunnya pun dah lain berbanding semasa di Kejohanan Dunia tempoh hari. Berdasarkan pengalaman saya sepanjang bergelar penerjun, apa pun boleh terjadi, saya harap tuah di pihak saya dan pasukan terjun Malaysia,” katanya.

Majlis Olimpik Malaysia (MOM) menetapkan sukan terjun sebagai satu daripada prospek penyumbang emas di Birmingham selain badminton, boling padang, powerlifting, gimnastik berirama dan angkat berat.

Sukan Komanwel Birmingham yang bermula secara rasmi Khamis lepas akan berlangsung hingga 8 Ogos ini dengan kira-kira 6,500 atlet dari 72 negara dan wilayah dijangka mengambil bahagian pada edisi kali ini.

Kontinjen negara diwakili 161 individu membabitkan 104 atlet, 44 pegawai dan 13 petugas. – BERNAMA


Rogol pelajar madrasah: Pelajar kolej dikenakan bon berkelakuan baik

MELAKA: Seorang pelajar kolej dilepaskan dengan bon berkelakukan baik selama dua tahun oleh Mahkamah Sesyen di sini, pada Selasa, selepas mengaku bersalah merogol dan melakukan amang seksual terhadap seorang pelajar madrasah.

Hakim Darmafikri Abu Adam memerintahkan tertuduh, Ahmad Rasyid Ruslan, 19, menjalani khidmat masyarakat bagi tempoh 240 jam dalam masa dua tahun dan bon berkelakuan baik selama dua tahun dengan cagaran sebanyak RM7,000 dengan seorang penjamin untuk tiga tahun.

Berdasarkan pertuduhan pertama, tertuduh didapati merogol seorang remaja perempuan berusia 15 tahun 20 hari di bilik hotel di Jalan Plaza Mahkota di sini, pada jam 1.30 petang, 12 Jun lalu.

Pendakwaan dijalankan di bawah Seksyen 376(1) Kanun Keseksaan yang memperuntukkan hukuman penjara sehingga 20 tahun dan juga sebat, jika sabit kesalahan.

Manakala pertuduhan kedua dan ketiga, tertuduh didapati telah melakukan amang seksual terhadap mangsa yang sama pada waktu, lokasi dan tarikh sama di bawah kesalahan Seksyen 14(b) Akta Kesalahan-kesalahan Seksual Terhadap Kanak-kanak 2017 yang mana sabit kesalahan, tertuduh boleh dikenakan hukuman penjara boleh sampai 20 tahun dan juga sebat.

Berdasarkan fakta kes, ketika kejadian mangsa telah meminta tolong tertuduh untuk mendaftarkannya masuk sebuah hotel memandangkan mangsa masih di bawah umur.

Mangsa ke hotel berkenaan kerana dipercayai tidak mahu meneruskan pengajian di sebuah madrasah sebelum mangsa dibawa pulang ke rumah oleh kakaknya.

Bapa mangsa kemudian membawa mangsa ke Ibu Pejabat Polis Daerah (IPD) Alor Gajah dan hasil soal siasat polis mangsa mengaku telah melakukan hubungan seks dengan tertuduh.

Tertuduh diwakili Peguam Zulkifli Awang merayu hukuman diringankan dengan alasan tertuduh telah insaf dengan kesalahan pertama yang dilakukan dan mahu meneruskan pengajiannya selain membantu menjaga dua adik yang merupakan orang kurang upaya (OKU) terlantar sakit.

Timbalan Pendakwa Raya, Aliff Asraf Anuar Sharuddin bagaimanapun memohon tertuduh dikenakan hukuman berat mengambil kira kepentingan awam dan kesalahan seksual merupakan jenayah yang serius. – Sinar Harian

Author

Media Variasi

View all posts

View all posts


Lalat serang Sungai Besar, jejas perniagaan dan pelancongan

SUNGAI BESAR: Kira-kira 2,000 penduduk Sungai Panjang diserang lalat sejak 10 tahun lalu sehingga menjejaskan rutin harian, operasi perniagaan dan sektor pelancongan.

Serangan lalat ini bermula tahun 2012 dipercayai setelah hampir 40 reban ayam beroperasi, di mana membabitkan penternakan lebih 5 juta ekor ayam.

Situasi itu menyebabkan lalat tidak putus-putus hurung mengganggu penduduk dari 10 kampung berhampiran.

Penggerak Gerakan Tanah Air (GTA), Datuk Mohd Ridzuan Abdullah berkata, sudah hampir 10 tahun, isu tak selesai lagi.

“Penduduk dah isukan ke pihak atasan pelbagai jabatan berkaitan, masih tak selesai.

“Kenapa mengambil masa begitu lama? Penduduk sudah tinggal sebelum reban ayam itu wujud.

“Jadi, kita nak minta pihak bertanggungjawab segera selesaikan isu ini, kita bagi sebulan.

“Jika tak selesai, sudah tentu perkara ini melibatkan rasuah,” katanya kepada MEDIA VARIASI.

Beliau hadir menerima aduan kira-kira 20 penduduk yang mewakili 2,000 penduduk lain yang terjejas akibat isu ini.

Perindustrian, kilang buat makanan dan perniagaan yang terletak di 10 kampung berkenaan diganggu lalat saban hari.

Pengerusi Jawatankuasa Bertindak Bencana Lalat Sungai Panjang, Mohd Zaki Sungib berkata, beberapa laporan polis sudah dibuat dalam tempoh sedekad ini.

“Wakil rakyat, pemimpin setempat, pihak berkuasa tempatan dan veterinar telah turun padang melihat sendiri keadaan di reban ayam berkenaan dan lain-lain.

“Namun apa yang mengecewakan penduduk pula yang disalahkan, kata mereka punca ternakan lembu, arnab, kambing dan sebagainya.

“Sedangkan sebelum 2012, penduduk yang tinggal di sini tidak pernah ada isu lalat walaupun ternak pelbagai binatang.

“Jadi saya harap jangan salahkan penduduk, isu ini perlu diselesaikan dengan segera seperti menggunakan teknologi ternakan ayam secara tertutup seperti di Melaka,” katanya.

Author

Tun Puteh Wanti

View all posts

View all posts


Menu Rahmah perlu sinergi untuk kelangsungan – Penganalisis

KUALA LUMPUR: Hampir dua minggu diperkenalkan, Menu Rahmah yang merupakan antara usaha kerajaan menangani kenaikan kos sara hidup rakyat, mendapat maklum balas positif masyarakat, khususnya golongan sasar.

Tinjauan sentimen yang dilakukan Bernama pada 2 dan 3 Februari lalu mendapati, kira-kira 56 peratus menyambut baik komitmen kerajaan perpaduan pimpinan Datuk Seri Anwar Ibrahim itu dalam menjaga kebajikan rakyat, terutama B40, dengan menawarkan hidangan berkhasiat tengah hari dan malam pada harga RM5 sepinggan.

Inisiatif Kementerian Perdagangan Dalam Negeri dan Kos Sara Hidup (KPDN) itu menarik penyertaan lebih 15, 000 restoran di seluruh negara, menyaksikan golongan sasar memanfaatkan sepenuhnya usaha itu yang menurut mereka sedikit-sebanyak membantu meringankan beban yang ditanggung.

Namun, timbul persoalan sejauh mana program itu mampu bertahan.

TIDAK MAMPAN
Penganalisis ekonomi, Prof Madya Dr Ahmed Razman Abdul Latiff daripada Putra Business School berkata, inisiatif itu memerlukan sinergi antara kerajaan, peniaga makanan dan pembekal bahan mentah sekiranya tidak mahu ia berakhir sebagai hangat-hangat tahi ayam.

“Sekiranya kita melihat dari sisi peniaga makanan itu sendiri, sememangnya sukar juga untuk mereka menurunkan harga makanan serendah RM5 kerana selain kos bahan mentah yang tinggi, mereka terpaksa menanggung lain-lain kos seperti kos operasi.

“Justeru, mungkin boleh diwujudkan pendekatan lain oleh kerajaan dalam menyalurkan bantuan seperti subsidi bahan mentah tertentu kepada peniaga yang terlibat,” katanya kepada Bernama.

Beliau juga berpandangan penglibatan syarikat besar dan badan bukan kerajaan (NGO) dalam inisiatif itu dapat membantu kelangsungan program.

Menerusi konsep ‘pay it foward’ (mengembalikan semula kepada masyarakat) yang banyak dipraktikkan di luar negara, syarikat besar dan NGO boleh menyalurkan sejumlah peruntukan kepada pengusaha yang terlibat dalam Menu Rahmah.

“Banyak NGO yang memberi sumbangan kepada gelandangan, B40 sehingga ada yang terlebih makanan dan berlaku pembaziran. Jika NGO itu memberi (sebahagian) sumbangan yang diperoleh mereka kepada peserta Menu Rahmah, ini lebih tersusun, tidak berlaku pembaziran dan lebih bersih.

“Syarikat besar pula biasanya mempunyai peruntukan untuk kegiatan tanggungjawab sosial korporat (CSR) yang boleh dipraktikkan melalui ‘pay it foward’, contohnya RM10,000 diberikan kepada pemilik restoran yang menjayakan Menu Rahmah,” katanya.

Setakat ini, antara pemain industri yang terlibat ialah Mydin Mohamed Holdings Berhad (Mydin) yang pada waktu ini menawarkan set Menu Rahmah pada harga RM4.90 bagi setiap hidangan nasi berlaukkan ayam atau ikan berserta sayuran dan air mineral.

Pengarah Urusan Mydin, Datuk Ameer Ali Mydin dilapor berkata, pihaknya akan memperluas program Menu Rahmah ke semua cawangannya di seluruh negara.

“Harga kos bahan mentah di Sabah dan Sarawak waktu ini lebih tinggi berbanding di Semananjung, namun kita tetap bertekad menawarkan menu makanan itu bawah RM5 di seluruh negara.

“Contohnya di Mydin Sandakan, harga bagi satu kilogram ayam mentah RM12 berbanding di Semenanjung yang harganya RM9.40,” katanya dalam Program Temu bual Eksklusif yang bertajuk ‘Inisiatif Menu Rahmah’ di Bernama Radio pada Jumaat lepas.

SUMBANGAN PEK MAKANAN
Mengulas lanjut, Ahmed Razman yang merupakan Pengarah Program Sarjana Pentadbiran Perniagaan Putra berkata, masyarakat yang lebih berkemampuan juga boleh berperanan secara proaktif membantu peniaga dengan menyumbang pek makanan Menu Rahmah kepada kumpulan sasar.

Beliau berkata, sumbangan itu dapat membantu kumpulan peniaga terlibat memperbanyakkan lagi jumlah hidangan Menu Rahmah, sekali gus memberi manfaat kepada lebih ramai individu tidak berkemampuan.

“Ini yang kita namakan sebagai konsep berkongsi rezeki atau bayar makanan untuk orang lain, yang mana seorang pelanggan itu dia membayar lebih dan  (lebihan bayaran) akan diguna untuk membantu mereka yang tidak mampu membeli,” katanya

Pada masa sama, beliau mengingatkan peniaga supaya mengambil pendekatan terbaik bagi menangani kemungkinan ada pihak yang cuba mengambil kesempatan membeli menu tersebut.

Sekalipun yakin pengusaha mempunyai cara tersendiri dalam membuat saringan pelanggan yang layak, Ahmed Razman berkata setakat ini tidak ada ketetapan atau peraturan yang boleh menghalang pelanggan bukan B40 daripada membeli hidangan tersebut.

PERSAINGAN SIHAT
Sementara itu, Ketua Jabatan Kewangan, Fakulti Perniagaan dan Ekonomi Universiti Malaya Prof Madya Dr Nurul Shahnaz Ahmad, tidak menolak pengenalan Menu Rahmah akan memberi sedikit kesan kepada peniaga kecil lain yang tidak terlibat dalam program tersebut.

“Pembeli pastinya akan lebih cenderung membeli daripada peniaga Menu Rahmah kerana harga lebih murah. Pastinya dalam jangka panjang peniaga kecil lain berkemungkinan terpaksa juga menurunkan harga mereka supaya setanding dengan harga Menu Rahmah.

“Perkara ini biasa juga berlaku, dan dalam (istilah) ekonomi kita panggil persaingan sempurna, maksudnya peniaga menjual produk lebih kurang sama jadi peniaga itu tidak ada kuasa untuk meletakkan harga lebih tinggi kerana persaingan daripada penjual yang meletakkan harga lebih murah,” katanya.

Dalam situasi itu, beliau menyarankan peniaga kecil terbabit mengambil pendekatan bersaing secara kompetitif dan pada masa sama mencari jalan untuk mengurangkan kos, iaitu menjual makanan pada kos paling rendah.

“Tindakan ini saya lihat agak mencabar dalam ekonomi sekarang, namun saya yakin peniaga kecil ini boleh mencari jalan dalam menawarkan menu dan harga makanan yang sama seperti Menu Rahmah,” ujarnya.

Menurut beliau, pengenalan Menu Rahmah itu harus disokong dan dipuji kerana matlamatnya adalah untuk mengurangkan kos sara hidup rakyat sekarang yang ditekan pelbagai cabaran seperti inflasi dan kesan pandemik COVID-19.

HIDANGAN LENGKAP
Sementara itu, pensyarah di Fakulti Perubatan dan Sains Kesihatan, Universiti Sains Islam Malaysia (USIM), Prof Madya Dr Norsham Juliana Nordin berkata, Menu Rahmah merupakan langkah tepat dalam memperkenalkan konsep makanan seimbang merentasi semua laras latar belakang pendapatan.

Beliau melihat program itu sebagai langkah pertama Malaysia dalam memastikan rakyat yang dikategorikan B40 dapat menikmati hidangan mengandungi makronutrien lengkap (karbohidrat, protein dan lemak), serat serta pelbagai khasiat lain pada harga yang jauh lebih murah.

“Berdasarkan kajian terdahulu, kita dapati bahawa antara komponen utama yang dikorbankan oleh golongan kurang berkemampuan dalam menu harian mereka bagi mengurangkan perbelanjaan makanan ialah sumber protein seperti ikan dan ayam atau mengorbankan sumber sayur-sayuran.

“Pengenalan Menu Rahmah ini disifatkan sebagai platform yang membolehkan mereka mendapat keseluruhan komponen utama dalam menu harian mereka seperti saranan dalam Pinggan Sihat Malaysia,”  katanya.

Sehubungan itu beliau berharap penyediaan hidangan menepati porsi pemakanan yang ditetapkan dalam Pinggan Sihat Malaysia agar masyarakat bukan sahaja dapat menikmati hidangan sihat tetapi juga mengekang masalah obesiti.

“Cara penyediaan menu itu juga boleh dibaiki lagi bagi menambahkan impak positif terhadap kesihatan kumpulan sasar. Sebagai contoh, mengurangkan penggunaan minyak yang banyak dalam makanan bergoreng boleh memberikan kesan kesihatan lebih baik selain menjimatkan kos penggunaan bahan mentah bagi peniaga itu sendiri,” ujarnya.

PRODUK TENUSU
Pada masa sama, beliau berkata, peserta Menu Rahmah juga wajar melihat aspek pemakanan untuk kanak-kanak yang mana mereka memerlukan nutrien lengkap yang dapat menyokong tumbesaran, terutama daripada produk tenusu.

Sehubungan itu, Norsham Juliana menyarankan peniaga menyediakan menu khas untuk kanak-kanak dengan menambah produk tenusu sebagai pelengkap hidangan.

“Sumber protein dan kalsium daripada produk tenusu boleh ditambah dalam Menu Rahmah  yang mana ia akan membuka ruang kepada si kecil daripada keluarga kurang berkemampuan mendapat nutrien asas yang mencukupi buat mereka.

“Menerusi  kepelbagaian  menu itu yang merangkumi nasi, sayur-sayuran dan sumber protein lain seperti ikan, ayam atau daging, akan menyediakan nutrien utama dalam diet kanak-kanak ini,” jelas beliau. – BERNAMA


Kami akan lawan – TMJ

KUALA LUMPUR: Johor Darul Ta’zim (JDT) berdepan laluan sukar di pentas Liga Juara-Juara Asia (ACL) apabila diundi dalam Kumpulan I bersama gergasi Korea Selatan, Jepun dan Thailand.

Kedudukan JDT bersama juara dua kali ACL, Ulsan Hyundai dan Kawasaki Frontale dianggap mengulangi skrip musim lalu apabila ketiga-tiga mereka turut diundi dalam Kumpulan I.

Satu lagi pasukan yang turut diundi dalam Kumpulan I pada majlis undian, semalam adalah naib juara Liga 1 Thailand, BG Pathum United.

Pemilik JDT, Tunku Ismail Sultan Ibrahim menyifatkan saingan sukar bakal diharungi Harimau Selatan dalam Kumpulan I walaupun musim lalu menyaksikan JDT muncul juara kumpulan mengatasi Ulsan Hyundai dan Kawasaki Frontale.

“Kumpulan yang sukar, Lion (City Sailors) dan Buriram (United) kumpulan senang. Tetapi tiada masalah. Kita akan melawan macam setiap tahun.

“Tidak akan menyerah kalah. Demi Johor, JDT dan penyokong, kami akan melakukan yang terbaik,” tulis Tunku Ismail yang juga Tunku Mahkota Johor (TMJ) di ruangan komen Instagram kelab, officialjohor.

JDT mencipta sejarah dalam saingan ACL musim lalu apabila mara ke pusingan kalah mati kejohanan tertinggi Asia itu buat kali pertama.

Juara bertahan Liga Super sembilan kali berturut-turut itu muncul juara kumpulan selepas mengumpul 13 mata hasil daripada empat kemenangan, satu seri dan tewas sekali.

Ketika itu, JDT yang juga juara Piala AFC 2015 berjaya menewaskan Ulsan Hyundai sebanyak dua kali menerusi keputusan 2-1 dalam aksi peringkat kumpulan selain seri tanpa jaringan dan tewas 0-5 berdepan Kawasaki Frontale.

Selain itu, Harimau Selatan turut merekodkan dua kemenangan ke atas Guangzhou FC untuk muncul juara kumpulan sebelum tewas 0-5 kepada juara, Urawa Red Diamonds di peringkat 16 terbaik.

Pentas ACL musim ini bagaimanapun berbeza memandangkan ia akan dilangsungkan secara timbal balik berbanding kempen tahun lalu yang diadakan secara berpusat dengan Harimau Selatan menjadi tuan rumah bagi Kumpulan I. – Berita Harian

Authors

Media Variasi

View all posts

Diyana Rahip

View all posts

View all posts

View all posts


Seramai 127 warganegara Malaysia jadi mangsa sindiket POGO dikenal pasti

PUTRAJAYA: Kementerian Luar berjaya mengenal pasti seramai 127 warganegara Malaysia yang menjadi mangsa sindiket buruh paksa hab Philippine Offshore Gaming Operator (POGO) yang ditumpaskan pihak berkuasa Filipina pada Selasa.

Kementerian dalam satu kenyataan berkata, mereka adalah antara sejumlah 134 orang mangsa yang dipercayai warganegara Malaysia.

“Kesemua mangsa telah diselamatkan oleh polis Filipina semasa operasi serbuan ke atas POGO pada 27 Jun lepas,” kata kenyataan itu.

Kementerian berkata, hasil lawatan konsular yang telah diadakan ke atas mangsa-mangsa warganegara Malaysia mendapati kesemua mangsa berada dalam keadaan baik.

Bagaimanapun, kenyataan itu menyebut terdapat beberapa isu logistik dan kebajikan yang sedang diambil tindakan oleh pihak berkuasa tempatan untuk memastikan kesemua mangsa warganegara Malaysia berada dalam keadaan terbaik.

Sebarang maklumat terkini berkaitan perkara ini akan dimaklumkan dari semasa ke semasa. – BERNAMA


Isu calon PhD: Rakyat Yaman buat demonstrasi tuntut campur tangan kerajaan

KUALA LUMPUR: Satu demonstrasi diadakan di bandar Adan di Yaman menuntut kerajaan campur tangan dalam membantu penuntut pascasiswazah dari negara itu yang dibuang universiti dan data kajiannya diambil.

Abbod Ali Mohammed Saeed, 32, dilaporkan secara eksklusif oleh MEDIA VARIASI sebelum tular mendakwa idea dan data kajiannya diambil oleh penyelia untuk kepentingan syarikat miliknya, menarik perhatian ramai.

Difahamkan, demonstrasi itu adalah solidariti rakyat Yaman yang berasa terkesan dengan apa yang berlaku terhadap Abbod, pelajar Yaman yang sudah 15 tahun di Malaysia melanjutkan pengajian sehingga ke peringkat program Ijazah Doktor Falsafah (PhD).

Menerusi video yang diterima, kelihatan rakyat Yaman memegang sepanduk yang memaparkan wajah Abbod dan terjemahan petikan artikel MEDIA VARIASI.

Turut difahamkan, sebuah pertubuhan bukan kerajaan, SAM for rights and liberties yang membela hak asasi manusia turut membantu menulis surat kepada kerajaan YAman dan Malaysia bagi meneliti isu ini.

Mengulas isu berkenaan, Abbod berasa terharu kerana mendapat reaksi daripada pelbagai peringkat masyarakat bukan sahaja di Malaysia dan luar negara.

“Ada yang menghantar WhatsApp kepada saya mereka juga menerima nasib yang sama, hasil kerja diambil untuk kepentingan yang lain.

“Saya ingin tegaskan hasil kerja saya, data kajian saya diambil oleh penyelia program PhD saya untuk kepentingan syarikat miliknya yang tiada kaitan dengan Universiti Malaya (UM).

“Namun UM pula mendakwa hasil penyelidikan dan hasil ilmiah menjadi hak milik universiti.

“Saya tidak pertikai dasar tersebut namun isunya ketika ini hasil kajian saya tidak dimiliki pun oleh universiti tetapi oleh syarikat seorang kakitangan UM.

“Malah, alat pengimbas yang digunakan untuk kajian juga milik syarikat berkenaan bukan milik UM.

“Bagaimanapun platform, geran projek semua di bawah nama UM, di sini saya lihat UM juga digunakan oleh penyelia terbabit,” katanya.

Abbod sekali lagi membuat siaran langsung ‘live’ di Facebook MEDIA VARIASI bagi menjelaskan situasi yang menimpanya di sini hari ini.

Susulan pendedahan Abbod, UM telah membuat laporan polis dan Pejabat Komunikasi Korporat UM memaklumkan, laporan polis dibuat di Brickfields itu bertujuan menafikan dakwaan dibuat pelajar itu.

Mengulas laporan polis itu, Abbod memberitahu tiada mana-mana pihak dari UM memanggilnya untuk mendapatkan keterangan atau bukti daripada pihaknya.

“Jika benar siasatan yang telus, kenapa saya tidak dipanggil malah beberapa media utama juga tidak menghubungi saya, hanya mendapat maklumat daripada sebelah pihak sahaja, ia tidak adil,” katanya.

Abbod sebelum itu sudah membuat laporan polis dan membuat akuan bersumpah (SD) mendakwa bahawa dua penyelianya telah menggunakan penyelidikannya untuk kepentingan komersial mereka sendiri.

Abbod mendakwa sistem, kajian dan data PhD miliknya disalah guna oleh dua penyelia program terbabit.

Dia turut mendakwa memiliki semua bukti dan dokumen yang mengesahkan idea, cadangan, kertas kerja dan data kajian adalah miliknya.

Bukan itu sahaja, dia juga mengemukakan aduan kepada Persatuan Pengguna Islam Malaysia (PPIM) setelah lapan bulan aduannya kepada Kementerian Pengajian Tinggi (KPT) tidak mendapat maklum balas.

Ia susulan pada tahun 2015, dia memberi solusi kepada isu pengangkutan yang belum pernah ada di Malaysia iaitu menggunakan pengimbas Meshlium untuk mengesan kenderaan.

Author

Tun Puteh Wanti

View all posts

View all posts


Ahmad Zahid dinafikan perbicaraan adil jika mahkamah tolak pernhyataan Fadzlette – Peguam

KUALA LUMPUR: Pihak pembelaan dalam perbicaraan kes rasuah Datuk Seri Dr Ahmad Zahid Hamidi berkaitan Akalbudi Foundation (YAB) hari ini berhujah bahawa bekas Timbalan Perdana Menteri itu akan dinafikan perbicaraan yang adil jika Mahkamah Tinggi menerima hujah pendakwaan dan menghentikan saksi daripada memberi keterangan.

Peguam Datuk Hisyam Teh Poh Teik berkata ini akan membawa kepada pelanggaran hak anak guamnya untuk mendapatkan perbicaraan yang adil seperti dijamin di bawah Perkara 5 Perlembagaan Persekutuan.

Beliau berhujah pernyataan saksi pendakwaan ke-90 yang juga bekas Setiausaha Eksekutif Ahmad Zahid iaitu Mejar Mazlina Mazlan @ Ramly telah dicabar oleh pembelaan.

“Pernyataan saksi Mejar Jeneral (R) Datuk Fadzlette Othman Merican Idris Merican, saksi pembelaan kedua, hendaklah diterima selagi ia mempunyai kaitan dengan fakta dan isu yang relevan kepada pertuduhan,” katanya ketika berhujah di hadapan Hakim Datuk Collin Lawrence Sequerah.

Beliau berkata Fadzlette ingin memberikan keterangan bagaimana beliau mengenali Mazlina dan perlakuannya ketika bekerja.

“Beliau ingin memberi contoh bagaimana Mazlina lebih cenderung bekerja secara silo, yang relevan dengan kes. Saksi juga ingin menunjukkan bahawa Mazlina bersikap berat sebelah terhadap tertuduh,” katanya sambil menambah bahawa Mazlina gagal mengikut arahan dan bukan seorang yang amanah.

Timbalan Pendakwa Raya Datuk Raja Rozela Raja Toran pula berhujah pembelaan tidak boleh menggunakan peruntukan di bawah Seksyen 153 (2) Akta Keterangan 1950 kerana mereka perlu membuktikan bahawa Mazlina bersikap berat sebelah terhadap Ahmad Zahid.

Beliau berkata keterangan bahawa Mazlina tidak mematuhi arahan dan membuat keputusannya sendiri tidak termasuk dalam peruntukan itu kerana ia tidak membuktikan bahawa saksi pendakwaan itu mempunyai motif yang tidak baik terhadap Ahmad Zahid.

“Bagaimana keterangan ini, jika diterima oleh mahkamah, membuktikan bahawa Mazlina tidak mengikut arahan apabila beliau hanya berurusan dengan Ahmad Zahid dan bukannya Fadzlette? Sedangkan dalam kes ini, saksi kedua (Fadzlette) hanya kisahkan isu Mazlina tidak menghormati beliau,” katanya.

Mahkamah kemudian menetapkan esok untuk memutuskan perkara itu.

Semalam, pendakwaan membantah sebahagian daripada pernyataan saksi Fadzlette atas alasan ia tidak relevan dan tidak boleh diterima masuk oleh mahkamah sebagai bukti.

Fadzlette dijadual memberi keterangan pada perbicaraan itu semalam.

Beliau adalah setiausaha akhbar Ahmad Zahid ketika ahli politik itu menyandang jawatan Timbalan Perdana Menteri dan kini merupakan pengarah media Presiden UMNO tersebut.

Ahmad Zahid, 69, berdepan 47 pertuduhan iaitu 12 pertuduhan pecah amanah jenayah, lapan pertuduhan rasuah dan 27 pertuduhan pengubahan wang haram membabitkan berpuluh-puluh juta ringgit milik YAB. – BERNAMA


Tempoh perkhidmatan saya sebagai Pengerusi FINAS hanya dipendekkan – Zurainah

KUALA LUMPUR:  Senator Datuk Seri Zurainah Musa mengesahkan tempoh perkhidmatan beliau sebagai Pengerusi Perbadanan Kemajuan Filem Nasional Malaysia (FINAS) hanya dipendekkan oleh Kementerian Komunikasi dan Digital.

Zurainah dalam kenyataan hari ini memaklumkan beliau sudah menerima surat berhubung perkara itu daripada Pejabat Menteri Komunikasi dan Digital serta ia selaras dengan kuasa Menteri di bawah Sekyen 4(2) Akta Perbadanan Kemajuan Filem Nasional Malaysia 1981.

“Sebagai menteri baharu, perkara ini merupakan prerogatif beliau (Menteri Komunikasi dan Digital Ahmad Fahmi Mohamed Fadzil) dan saya memahami bahawa sebagai pucuk pimpinan baharu di kementerian, beliau akan mempunyai visi serta cara kerja sendiri yang ingin dibawa dan memerlukan sokongan ahli pasukannya sendiri,” katanya.

Untuk rekod, tugas Zurainah sebagai Pengerusi FINAS dilapor ditamatkan serta-merta pada 8 Disember lepas. Kontrak beliau, yang bermula pada 10 Jun lepas, sepatutnya tamat pada 9 Jun 2024.

Beliau turut menjelaskan tindakan Kementerian Komunikasi dan Digital itu tidak ada kaitan dengan tohmahan sesetengah pihak bahawa terdapat penyelewengan dana FINAS.

Minggu lepas, media tempatan melaporkan dakwaan bekas Ahli Perbadanan FINAS Datuk Seri Eizlan Yusof bahawa tindakan memendekkan tempoh perkhidmatan Zurainah itu ada kaitan dengan isu penyelewengan dana projek Pameran Hantu anjuran Persatuan Sutradara Malaysia (FDAM).

Zurainah juga berkata beliau sedia membantu bakal penggantinya untuk menghadapi pelbagai cabaran dalam industri filem antaranya berkaitan isu kebajikan ahli industri terutama kru filem yang berada di tahap kritikal.

“Kita perlu memastikan mereka bukan hanya dilindungi oleh skim perlindungan insurans sosial (seperti Skim Keselamatan Sosial Pekerjaan Sendiri di bawah Pertubuhan Keselamatan Sosial) malah kita perlu menangani isu gaji yang adil dan setimpal bagi mereka,” katanya.

Beliau berkata kepimpinan baharu agensi itu juga perlu menekankan keperluan tersebut dalam bajet Kerajaan Perpaduan.

“Kita perlu juga mengkaji cara untuk mendapatkan institusi-institusi kewangan untuk memahami industri ini serta memperkenal kemudahan pembiayaan yang tidak membebankan bagi memastikan kemampanan industri secara menyeluruh dan supaya ia tidak hanya bergantung kepada geran kerajaan,” katanya.

Selain itu, Zurainah berkata usaha mempromosi negara ini sebagai destinasi penggambaran filem antarabangsa perlu dipandang serius supaya industri perfileman Malaysia tidak ketinggalan. – BERNAMA


Kakak maut, adik cedera parah dirempuh pemandu mabuk

KAJANG: Seorang kakak maut manakala adik perempuannya cedera parah selepas dirempuh sebuah kereta yang dipandu seorang lelaki yang berada dalam keadaan mabuk.

Ketua Polis Daerah Kajang, Asisten Komisioner Mohd Zaid Hassan berkata, kaunter aduan pejabat pertanyaan Balai Polis Trafik Kajang menerima panggilan berkenaan kemalangan tersebut sekitar jam 8.15 malam pada Sabtu.

Menurutnya, kejadian berlaku di Jalan Banting-Kajang (Jalan Reko) berhampiran simpang masuk ke Taman Sri Langat melibatkan satu kereta melanggar dua pejalan kaki dan beberapa buah kereta.

Jelas Mohd Zaid, dalam kejadian ini pemandu kereta dari Kajang Sentral menuju pulang ke rumah di Taman Sri Langat Kajang.

“Apabila sampai di tempat kejadian pemandu kereta terbabit melanggar dua wanita yang sedang melintas jalan kemudian melanggar dua kereta yang diletakkan di hadapan sebuah restoran.

“Akibat daripada kemalangan itu seorang mangsa yang dilanggar mengalami cedera parah disahkan meninggal dunia di Unit Kecemasan Hospital Serdang manakala seorang lagi mangsa cedera parah sedang menerima rawatan di Hospital Kajang,” katanya.

Beliau berkata, pemandu kereta itu dibawa balik ke Pejabat Bahagian Siasatan Penguatkuasaan Trafik (BSPT) Ibu Pejabat Polis Daerah (IPD) Kajang untuk menjalani ujian saringan awal kandungan alkohol.

“Hasil ujian yang dijalankan terhadap pemandu kereta adalah positif di bawah pengaruh alkohol,” katanya lagi.

Pihak polis masih menjalankan siasatan lanjut untuk mengenal pasti punca sebenar bagaimana kemalangan berlaku, sama ada terdapat unsur lain, dan siasatan dijalankan mengikut Seksyen 44 (1) Akta Pengangkutan Jalan 1987.

Polis turut meminta mana-mana individu yang mempunyai maklumat untuk menghubungi mana-mana balai polis berdekatan di Kajang atau menghubungi terus pegawai penyiasat kes iaitu Inspektor Mohd Feaisal Mokhtar di talian 012-9454655 bagi membantu siasatan.

Author

Faridah Amiratul

View all posts

View all posts


Tanah runtuh: Jumlah rasmi mangsa 92 selepas semakan semula, seorang belum ditemukan – Polis

BATANG KALI: Polis mengesahkan jumlah rasmi dan sebenar kesemua mangsa yang terlibat dalam insiden tanah runtuh di tapak perkhemahan Father’s Organic Farm, Gohtong Jaya dekat sini adalah seramai 92, dan bukannya 94 orang sebagaimana yang diumumkan sebelum ini.

Ketua Polis Selangor, Datuk Arjunaidi Mohamed berkata, jumlah baharu itu diperoleh setelah perkiraan dan semakan semula dibuat beberapa kali, berdasarkan maklumat dan laporan yang diterima dari pelbagai pihak termasuk ahli keluarga.

“Ini adalah jumlah rasmi, kecuali ada mana-mana pihak lagi yang datang mengatakan bahawa ada lagi ahli keluarga yang hilang,” katanya dalam sidang media di sini hari ini.

Dengan perkembangan terbaharu itu, beliau berkata, ia menjadikan jumlah terkini mangsa yang meninggal dunia seramai 30 orang, selamat (61 orang) dan yang belum dijumpai seorang.

Arjunaidi berkata sebelum ini pihaknya menggunakan angka 94 orang meliputi orang yang hilang, selamat dan meninggal dunia, yang diperoleh berdasarkan data mereka yang berdaftar di pusat perkhemahan berkenaan.

Menurutnya kekeliruan timbul disebabkan terdapat pertindihan data dan perkara itu diketahui pihaknya beberapa hari lepas.

“Kita tak tergesa-gesa umum sebab kita perlu membuat semakan daripada segi data-data dan laporan yang kita ada. Semua ini kita laksanakan dan berpuas hati setakat ini jumlah rasmi mangsa adalah 92, dan bukannya 94,” katanya.

Arjunaidi berkata identiti seorang lagi mangsa yang masih hilang setakat ini adalah seorang kanak-kanak lelaki namun belum dapat dikenal pasti lingkungan umur, dan operasi mencari dan menyelamat mangsa akan dijalankan sehingga kanak-kanak itu ditemukan atau setelah menerima pihaknya menerima arahan tertentu.

Mengenai operasi hari ketujuh hari ini yang ditangguhkan sementara sejak petang tadi berikutan hujan lebat, katanya ia dibuat atas faktor keselamatan.

“Kita tangguh sehingga keadaan selamat untuk menyambung operasi. Sekarang suasana (cuaca) hujan lebat dan pihak geologi terpaksa mengkaji semula dari segi pergerakan dan sebagainya. Kita fikirkan faktor keselamatan,” katanya. – BERNAMA


Piala Dunia Wanita FIFA: Juara bertahan AS tewaskan Vietnam 3-0

JUARA bertahan Amerika Syarikat (AS) memulakan kejohanan dengan kemenangan setelah menewaskan Vietnam 3-0 dalam perlawanan Piala Dunia Wanita FIFA pada Sabtu.

Penyerang AS, Sophia Smith menjaringkan dua gol dan rakan sepasukannya Lindsey Horan menambah gol untuk Stars and Stripes dalam perlawanan Kumpulan E di Eden Park, Auckland.

Sementara itu, Jepun menewaskan Zambia 5-0 untuk mendahului Kumpulan C.

Dalam perlawanan Kumpulan D, England menewaskan Haiti 1-0 ketika pemain tengah menyerang Georgia Stanway menjaringkan penalti pada separuh masa pertama.

Denmark menumbangkan China 1-0 dalam satu lagi perlawanan Kumpulan D.

Piala Dunia Wanita 2023, yang dianjurkan bersama oleh Australia dan New Zealand, akan berlangsung hingga 20 Ogos. – Anadolu Agency

Author

Taufik Asmady Abdul Aziz

View all posts

View all posts


PRN: PAS sukar capai sasaran bariskan 30 peratus calon muda

MARANG: PAS mengakui parti itu berdepan kesukaran bagi mencapai sasaran 30 peratus calon muda untuk diketengahkan pada Pilihan Raya Negeri (PRN) di enam negeri tidak lama lagi.

Ketua Pemuda PAS, Ahmad Fadhli Shaari berkata untuk PRN kali ini, kemungkinan besar calon muda yang akan diketengahkan PAS hanyalah sekitar 10 peratus.

“Kalau kita ambil ucapan dasar Presiden PAS beberapa tahun lepas iaitu kita sasarkan 30 peratus calon muda, tapi saya tak fikir ia boleh dicapai baik dari aspek muka baharu atau calon muda… kalau dapat 10 peratus pun dah okey.

“Kita (PAS) sentiasa harapkan supaya dapat ketengahkan seramai mungkin pemuda atau anak muda yang tidak semestinya mewakili Pemuda PAS, namun ia bergantung kepada keputusan pimpinan di peringkat akhir yang sudah tentunya mahukan calon boleh menang,” katanya.

Beliau kepada pemberita selepas majlis Pelancaran Jentera PRN Pemuda PAS Terengganu oleh Presiden PAS, Tan Sri Abdul Hadi Awang di sini malam tadi.

Ahli Parlimen Pasir Mas itu berkata, walaupun dengan mengetengahkan lebih ramai calon muda akan membuat pengundi muda rasa lebih dihargai, calon boleh menang masih menjadi faktor utama pemilihan calon di sesuatu kawasan.

“Sebab di Kelantan dan Terengganu ini, calon yang nak diletakkan itu bukan calon Touch ‘n Go atau hit and run, bila lepas kita letak tu, hilang entah ke mana. Kita akan letakkan calon yang merupakan anak tempatan yang sudah dikenali pengundi tempatan dan berpotensi menang,” katanya.

Selain Terengganu dan Kelantan, empat negeri lagi yang akan terlibat dengan PRN akan datang ialah Kedah, Selangor, Negeri Sembilan dan Pulau Pinang.

Sementara itu, ditanya mengenai pembatalan kemenangan Datuk Ahmad Amzad Hashim yang mewakili PAS pada Pilihan Raya Umum ke-15 (PRU15) bagi Parlimen Kuala Terengganu oleh Mahkamah Pilihan Raya Terengganu semalam, beliau berkata, PAS menghormati keputusan itu.

“PAS sendiri akan failkan rayuan dan dapatkan perintah sementara untuk kekalkan Ahli Parlimen yang ada sebelum rayuan diangkat ke Mahkamah Persekutuan, mengikut undang-undang pilihan raya,” katanya.

Beliau berkata, Pemuda PAS juga sentiasa bersedia jika berlaku Pilihan Raya Kecil (PRK) membabitkan pembatalan kerusi dimenangi Ahmad Amzad.

Semalam, Mahkamah Pilihan Raya Terengganu membatalkan kemenangan Ahmad Amzad selepas mendapati pihak pempetisyen, iaitu calon Barisan Nasional Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15. – BERNAMA


‘Perlu keadilan buat Iman, jika pemandu berlumba punca kemalangan’ – Guru

PORT DICKSON: “Bila tengok video itu geram sangat, kerana anak yang tak berdosa pula yang jadi mangsa”.

Demikian luah Kamisah Abu Bakar, 44, guru tadika kepada Allahyarham Muhammad Shaheizy Iman Muhammad Shazrein, 4, yang meninggal dunia selepas motosikal dibonceng bersama bapanya terlibat dalam kemalangan dengan sebuah kereta Mercedes di Kilometer 16 Jalan Sua Betong-Air Kuning di sini, pada Khamis.

Menurutnya, jika benar kemalangan berlaku disebabkan pemandu warga Singapura terbabit berlumba seperti mana yang tular, perlu ada tindakan tegas diambil demi memberi keadilan kepada keluarga mangsa.

“Betullah kejadian itu sudah berlaku dan nyawa yang hilang tidak boleh diganti lagi, cumanya bagi saya perlu ada keadilan kepada keluarga mangsa.

“Kalau kita tengok pada video yang tular itu pun, memang kereta itu dibawa laju. Tapi saya tak nak ulas lanjut bagaimana kemalangan itu berlaku, biarlah polis yang jalankan siasatan,” katanya ketika ditemui di rumahnya di Taman Desa PD di sini pada Sabtu.

Bercerita berkenaan anak muridnya itu, Kamisah berkata, dia seorang kanak-kanak yang baik dan agak pendiam malah merupakan murid paling awal yang selalu datang ke tadika.

Katanya, sebelum kejadian itu, dia sempat memakaikan beg sekolah kepada Allahyarham ketika ayahnya datang untuk mengambilnya pulang dari sekolah.

“Hari itu pun seingat saya, Iman (Allahyarham) hanya biasa-biasa saja dan tidak menunjukkan sebarang tanda pelik melainkan dia tidak melambaikan tangannya seperti biasa kepada rakan-rakan ketika mahu pulang.

“Tapi waktu itu saya anggap ia biasa saja sehinggalah apabila diberitahu ibunya yang Iman dah tiada kerana kemalangan,” katanya.

Tambah Kamisah, hatinya pada waktu itu bercampur baur tetapi terus bergegas ke Hospital Port Dickson (HPD) untuk melihat keadaan anak kecil itu.

Ujarnya, sebaik sampai, ibu Allahyarham didapati memeluk erat pakaian sekolahnya sambil menangis teresak-esak.

“Keadaan itu betul-betul pilu dan saya sampai sekarang pun akan menangis kalau tengok gambar Iman. Saya terasa kehilangannya.

“Lagi pun Rabu lepas saya baharu bergambar dengannya selepas dia memenangi pakaian menarik sempena sambutan Hari Kebangsaan di sekolah kami dan nampaknya itu gambar kami yang terakhir,” katanya.

Jelasnya, jenazah Allahyarham selamat dikebumikan di tanah perkuburan Islam di Melaka iaitu di kampung moyangnya.

Sebelum ini media melaporkan, kemalangan pada jam 1.30 tengah hari itu berlaku ketika mangsa dalam perjalanan pulang selepas diambil bapanya dari Pusat Asuhan Tunas Islam (Pasti) Al Hasan, Taman Desa PD.

Ketua Polis Daerah Port Dickson, Superintenden Aidi Sham Mohamed berkata, siasatan awal mendapati, kemalangan dipercayai berlaku ketika kedua-dua kenderaan itu bergerak dari arah Air Kuning menghala ke Sua Betong.

“Sebaik tiba di lokasi, kereta Mercedes berkenaan sedang memotong kenderaan di hadapannya lalu melanggar bahagian tepi kanan motosikal dinaiki mangsa yang sedang membelok ke simpang kanan menghala ke Ladang Sua Betong.

“Akibat kemalangan itu bapa mangsa yang merupakan juruteknik ladang Sua Betong mengalami kecederaan patah bahu kanan dan kaki kanan manakala anaknya meninggal dunia ketika menerima rawatan di HPD,” katanya.

Beliau berkata, pemandu kereta Mercedes berusia 33 tahun bagaimanapun tidak mengalami sebarang kecederaan dan saringan awal ujian air kencing terhadap pemandu itu adalah negatif serta ujian pernafasan menunjukkan tiada kandungan alkohol dalam darah.

Tambahnya, lelaki itu telah direman selama tiga hari bermula pada Jumaat dan siasatan lanjut masih dijalankan mengikut Seksyen 41(1) Akta Pengangkutan Jalan (APJ) 1987. – Sinar Harian

Author

Media Variasi

View all posts

View all posts


Sentuh sentimen 3R: Kes ADUN Jengka masih dalam siasatan

KUANTAN: Polis Pahang memaklumkan kes membabitkan Ahli Dewan Undangan Negeri (ADUN) Jengka, Shahril Azman Abd Halim yang didakwa memainkan sentimen 3R (kaum, agama dan institusi diraja) di akaun TikTok, baru-baru ini, masih dalam siasatan.

Ketua Polis Pahang, Datuk Seri Yahaya Othman berkata, rakaman keterangan daripada empat orang saksi telah dijalankan bagi membantu siasatan berhubung kes terbabit.

“Kes yang dimaksudkan itu masih dalam siasatan. Kita mendapatkan maklumat daripada agensi luar dan kita sedang menunggu lagi (maklum balas),” katanya dalam sidang akhbar di Ibu Pejabat Polis Kontinjen (IPK) di sini pada Selasa.

Beliau menjawab soalan pemberita merujuk kepada laporan polis dibuat Pegawai Khas Ahli Parlimen Bentong, Ahmed Wafiuddin Shamsuri pada 13 September lalu terhadap pemimpin PAS itu.

Ahmed Wafiuddin mendakwa Shahril Azman membuat kenyataan yang menyentuh hak Bumiputera selain turut menyentuh nama Presiden UMNO, Datuk Seri Ahmad Zahid Hamidi dan DAP.

Shahril Azman juga didakwa telah berkempen di Felda Sungai Kemahal yang terletak dalam Dewan Undangan Negeri (DUN) Pelangai, sebelum hari penamaan calon yang ditetapkan bagi Pilihan Raya Kecil (PRK) kawasan berkenaan. – Sinar Harian

Author

Media Variasi

View all posts

View all posts


Inisiatif tambah peluang kerja, kurangkan kadar muflis tingkat kualiti kehidupan belia

KUALA LUMPUR: Inisiatif kerajaan menambah peluang pekerjaan dan mengurangkan kadar muflis belia menerusi Belanjawan 2023 adalah langkah tepat dalam meningkatkan kualiti kehidupan golongan itu.

Timbalan Pengarah Pusat Kokurikulum dan Pembangunan Pelajar Universiti Putra Malaysia (UPM), Noor Mohamad Shakil Hameed berkata, ‘Belanjawan MADANI’ dilihat mesra belia dan golongan itu wajar mengambil peluang yang disediakan untuk membina kerjaya dan masa depan yang baik.

“Bidang Pendidikan Latihan Teknikal dan Vokasional (TVET) perlu dilihat sebagai kerjaya masa depan yang menarik di negara ini. Graduan TVET yang mahir dalam pelbagai bidang perlu diberi jawatan yang bersesuaian sebagai pekerja berkemahiran tinggi atau profesional dengan kadar gaji yang setimpal.

“Justeru, peluang pekerjaan sebanyak 35,000 yang ditawarkan khususnya di GLC (syarikat berkaitan kerajaan) dilihat bakal menjadi penyuntik semangat kepada semua graduan TVET selain memberi galakan kepada belia lain untuk turut serta mengikuti pengajian berkenaan kerana peluang kerjaya yang lebih baik dalam bidang ini,” katanya.

Noor Mohamad berkata, usaha kerajaan mengurangkan kadar muflis golongan belia dengan hutang kurang RM50,000 dan meneruskan inisiatif Menu Rahmah menerusi Belanjawan 2023 turut dilihat memberi sinar harapan kepada golongan itu untuk membina kerjaya dan meneruskan kehidupan.

Perdana Menteri, Datuk Seri Anwar Ibrahim ketika membentangkan Belanjawan 2023 pada Jumaat lepas mengumumkan sebanyak 35,000 peluang pekerjaan di syarikat GLC akan ditawarkan bagi golongan belia, graduan TVET, rentan dan veteran.

Anwar turut mengumumkan, sejumlah RM40 juta disediakan untuk memanfaat 30,000 pekerja gig, iaitu sektor ekonomi berkenaan kini majoritinya adalah dalam golongan belia.

Presiden Kelab Belia Prihatin, Luqman Hakim Md Zim pula berpandangan, kerajaan perlu memberi fokus kepada usaha penyampaian maklumat agar inisiatif kerajaan dalam memperluas peluang pekerjaan bagi golongan belia dapat dilaksanakan secara efektif dan inklusif.

Beliau berkata, meskipun inisiatif seperti itu pernah diumumkan dan dilaksanakan di dalam Belanjawan pada tahun-tahun sebelum ini, masih terdapat pihak yang tidak mengetahui usaha serta peluang yang telah disediakan oleh kerajaan.

“Selain itu, institusi penting seperti Institut Kemahiran Tinggi Belia Negara (IKTBN) juga perlu menghubungi pelajar lepasan Sijil Pelajaran Malaysia (SPM) yang kurang cemerlang untuk mereka meneruskan pengajian dan bukan hanya kolej atau institusi swasta,” katanya.

Sementara itu, langkah kerajaan meminda Akta Insolvensi 1967 supaya kes muflis dapat dilepaskan secara automatik pada masa yang singkat disifatkan sebagai ‘peluang kedua’ bagi individu muflis yang sebelum ini masa depannya agak kabur.

Pengerusi Persatuan Kelab-Kelab Belia Malaysia (MAYC) Perak, Muhammad Naim Al-Amin Saharudin berkata, langkah kerajaan melepaskan status muflis bagi mereka yang hutangnya kurang RM50,000 dapat membantu golongan berkenaan keluar daripada belenggu muflis yang merencatkan kehidupan mereka.

“MAYC Perak menyambut baik dan mengucapkan terima kasih atas keprihatinan kerajaan dalam membela nasib mereka yang muflis khususnya golongan muda.

“Sebelum ini, mereka yang muflis seolah-olah tidak mempunyai masa depan dan akan terus berada dalam keadaan tidak diberikan pengupayaan untuk bangkit semula seterusnya menyumbang kepada ekonomi negara,” katanya ketika dihubungi.

Perdana Menteri dalam Belanjawan 2023 berkata kerajaan menyasarkan 130,000 rakyat dilepaskan daripada status muflis setelah pindaan Akta Insolvensi 1967 diluluskan.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Anwar ke Bangunan Perdana Putra, mulakan tugas rasmi sebagai PM

KAJANG: Perdana Menteri, Datuk Seri Anwar Ibrahim bertolak dari kediamannya di sini menuju ke Bangunan Perdana Putra, Putrajaya bagi memulakan tugas secara rasmi sebagai Perdana Menteri ke-10 hari ini.

Ahli Parlimen Tambun itu memakai baju Melayu berwarna merah jambu dan lengkap bersamping keluar dari kediamannya di Sungai Long pada 9.28 pagi, dengan diiringi polis pengiring.

Turut menemani beliau di pintu sebelum meninggalkan kediaman dan isterinya, Datuk Seri Dr Wan Azizah Wan Ismail.

Ketika keluar dari kediamannya, Anwar sempat melambaikan tangan ke arah petugas media dan hanya memberi kata-kata ringkas “hari ini saya kerja”.

Semalam, Anwar, 75, mengangkat sumpah sebagai Perdana Menteri ke-10 selepas mendapat perkenan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah. – BERNAMA